title: Tieteen ja uskonnon välinen suhde

text: Uudella ajalla luonnontieteellinen tieto on kasvanut suuresti, ja tällä on ollut syvällinen vaikutus uskontoon. Länsimaisen elämänmuodon tärkeä yleispiirre on kasautuva arvostelu uskontoa kohtaan. Renessanssista lähtien luonnontieteellinen tieto todellisuudesta on jatkuvasti laajentunut esimerkiksi tähtitieteen, fysiikan, kemian, geologian ja eläintieteen aloilla. Luonnontieteen ajattelu on vaikuttanut erityisesti länsimaissa vaikuttaneeseen kristinuskoon. Luonnontieteellisen tiedon kanssa ristiriidassa olevat, havaintojen ja kokeiden sijasta Raamatun arvovaltaan perustuvat väitteet on hylätty toinen toisensa jälkeen. Tosin ristiriitakohdat Raamatun ja tieteen välillä ovat vähentyneet valistusajan alusta (nykymuotoisen tieteen kehityksen alusta) 2000 luvulle tultaessa. Tällainen on esimerkiksi Raamatun kolmikerroksinen käsitys kaikkeudesta, jossa taivas sijaitsee pilvien yläpuolella, helvetti maan pinnan alla ja jossa aurinko kiertää maata. Tosin Raamattu ei kuvaa maailman, eikä maailmankaikkeuden avaruudellista rakennetta. Myöskään käsitystä, että kaikkeus luotiin 6000 vuotta sitten ja ihminen ja muut eläinlajit syntyivät samanaikaisesti nykyisen muotoisina, ei enää pidetä yleisesti hyväksyttävänä. Kaikissa näissä tapauksissa kirkon edustajat ovat kuitenkin ensin asettuneet vastustamaan sellaisia luonnontieteen väitteitä, jotka ovat olleet ristiriidassa heidän totunnaisten käsitystensä kanssa.


title: Tieteen ja uskonnon välinen suhde

text: Tieteen edistymisen ja jumaluusopin peräytymisen pitkä tapahtumasarja on ollut nykyajalle tyypillinen piirre länsimaisen ajattelun piirissä, ja tästä on jäänyt perinnöksi yleisluonteinen käsitys, että luonnontieteet ovat valaisseet todellisuutta niin, että uskoa voidaan nykyisin pitää pelkkänä yksittäisten ihmisten harmittomana kuvitelmana. Uskonto nähdään häviävänä käsityksenä, joka joutuu tähdistäennustamisen tavoin perääntymään inhimillisen tiedon alueelta ja säilyy yhteiskunnassa jäänteenä aikaisemmilta ajoilta, jolloin ihmisten tieto todellisuudesta oli rajoittuneempaa. Ihmisen kehitys on jäljitetty muuhun eläinkuntaan, elämän synty on liitetty kemiallisiin reaktioihin ja mahdollisuuteen tuottaa ne uudelleen keinotekoisesti, ja ulkoavaruuden tutkiminen on tuonut esille mahdollisuuden, että toisista maailmoista löytyy kehittyneitä elämänmuotoja. Luonnontiede on yhä enemmän tukenut käsitystä kaikkeuden ja luonnon järjestyksen itseriittoisuudesta. Victor Stengerin mukaan nykyinen luonnontiede pystyy osoittamaan, että Jumalaa ei ole olemassa.


title: Tieteen ja uskonnon välinen suhde

text: Ilkka Niiniluodon mukaan itsenäisessä Suomessa on pääosin vallinnut ”rauhanomainen rinnakkaiselo” uskonnon ja tieteen välillä. Kirkkoon kuuluville lapsille opetetaan kouluissa uskontoa tieteiden ja tiedepohjaisten oppiaineiden rinnalla. Niiniluodon mukaan ”rauhanomainen rinnakkaiselo” uskonnon ja tieteen välillä ei ole kuitenkaan mahdollista koko todellisuuskäsityksen kannalta. Uskontojen pyhiin kirjoituksiin nojautuva käsitys todellisuutta koskevan tiedon hankkimisesta ja perustelemisesta on väistämättä ristiriidassa tieteen epädogmaattisen menetelmän kanssa. Tutkimukseen perustuvan todellisuuskäsityksen edustaja hyväksyy arvokäsityksen, jonka mukaan tieteen keskeinen arvopäämäärä on totuus, ja tietokäsityksen, jossa hyväksytään vain tieteen kriittinen menetelmä todellisuutta koskevan tiedon muodostamisen välineeksi.


title: Tieteen ja uskonnon välinen suhde

text: Demarkaatio-ongelma eli rajanveto-ongelma tarkoittaa tieteenfilosofiassa kysymystä siitä, miten ja minne tieteen rajat on asetettava. Uskonto rajataan tieteen ulkopuolelle. Yksi tieteellisen tutkimuksen tunnusmerkeistä on itsenäisyys, joka tarkoittaa uskonnon kannalta sitä, ettei uskonto saa vaikuttaa tieteelliseen päätöksentekoon kun pohditaan mikä on perusteltua ja mikä ei. Tieteenfilosofi Larry Laudanin mukaan kukaan ei kuitenkaan ole onnistunut määrittelemään tieteenfilosofista rajanvetokriteeriä yleisesti hyväksyttävällä tavalla. Tapio Puolimatka argumentoi, että naturalistien demarkaatioargumentti nojaa positivistien jo puoli vuosisataa sitten kumottuun käsityksen.


title: Tieteen ja uskonnon välinen suhde

text: Joidenkin uskonnollisten näkemyksien mukaan tärkeintä maailmassa on esimerkiksi keskittyä taivaaseen pääsyyn tai sielunsa kehittämiseen, jolloin tiedettä voidaan pitää toisarvoisena tai jopa turhana. Tähän voi liittyä myös näkemys, että liiallinen uteliaisuus on pahasta, ja että ihmisen ei kuulu tietää luonnon salaisuuksia eikä hän saa ainakaan pyrkiä muuttamaan ”luonnon” järjestystä. Esimerkiksi keskiajalla kirkko kielsi ruumiinavaukset, koska ihmisruumista pidettiin pyhänä. Samat ongelmat liittyvät nykyisin muun muassa kloonaukseen. Professori Thomas Nagelin mukaan on sekä tietoteoreettisesti että historiallisesta täysin perusteetonta väittää, että usko Jumalaan maailmankaikkeuden luojana veisi perusteen etsiä luonnonlainomaisia selityksiä. Nagelin mukaan Jumalaan uskovat tieteentekijät Newtonista alkaen ovat olleet innokkaita löytämään yleispäteviä luonnonlakeja, jotka voidaan todentaa kokemusperäisesti.


title: Tieteen ja uskonnon välinen suhde

text: Katolinen kirkko pyrkii sanojensa mukaan keskusteluun tieteen ja uskonnon välillä. Nykyisin katolisen kirkon näkemys on, että evoluutioteoria ei ole enää vain pelkkä tieteellinen hypoteesi ja Vatikaanin observatorion johtaja, jesuiitta George V. Coyne pitää kreationismia ja niin sanottua älykästä suunnittelua kristinuskon Jumalan vähättelynä. Coynen mukaan tiede ja uskonto ovat erillisiä inhimillisiä toimintoja ja tiede on täysin puolueeton suhteessa jumalauskoisiin tai jumalattomiin johtopäätelmiin, joita voidaan tieteen tuloksista johtaa. Ensimmäisen matemaattisen mallin vuonna 1931 alkuräjähdyksestä kehittäneen katolisen papin Georges Lemaîtren mukaan tiede tutkii luontoa ja uskonto kertoo pelastuksesta ja iankaikkisesta elämästä.


title: Tieteen ja uskonnon välinen suhde

text: 1800-luvulla syntyi erityisesti katolisen kirkon piirissä näkemys, jonka mukaan tieteen ja uskonnon tavoitteet ovat niin erilaisia, etteivät ne voi olla ristiriidassa keskenään. Tällaista käsitystä kutsutaan fideismiksi, mitä esimerkiksi filosofit Søren Kierkegaard ja Ludwig Wittgenstein ovat eräissä muodoissa kannattaneet. Wittgensteinin mukaan tiede ja uskonto ovat erilaisia tapoja käyttää käsitteitä eli erilaisia ”kielipelejä”, eikä näitä kielipelejä voi verrata muista kielipeleistä käsin.


title: Tieteen ja uskonnon välinen suhde

text: Uskontotieteilijä Ilkka Pyysiäinen on huomauttanut, että kristilliset teologit torjuvat usein uskontokritiikin väittämällä, että kristinuskoon ei kuulu tieteen kanssa ristiriidassa olevia todellisuutta koskevia käsityksiä. Pyysiäisen mielestä uskonnon piirissä ei ole käsitelty asiaa riittävän vakavasti, ja kristinuskon puolustajat välttävät rehellistä keskustelua uskontojen totuusväitteistä. Pyysiäinen huomauttaa, että mikäli uskonnot eivät väittäisi mitään todellisuudesta, ei Galileita olisi koskaan tuomittu arestiin eikä kehitysopin ja luomisuskon välillä olisi ristiriitaa. Uskovaisten enemmistö on hänen mukaansa aina ajatellut, että heidän uskonnolliset käsitteensä ja käsityksensä viittaavat todellisuuteen, vastaavat todellisuutta ja ovat tosia. Ateisteille nämä uskontojen väitteet ovat erehdyksiä, virheellisiä käsityksiä tai valheita. Teologien väitteet uskonnollisten oppien vertauskuvallisuudesta ovat Pyysiäisen mukaan seurausta tieteen edistymisestä, yritys pelastaa uskonto tieteen edessä. Tieteen edistyessä uskontoa muutetaan, koska on pakko.


title: Tieteen ja uskonnon välinen suhde

text: Juutalaiset, kristityt ja muslimit ovat kirjanneet ”älykkään suunnittelun” jumalan ilmoituksena pitämiinsä kirjoihin. Erilaisissa kaikkeudensyntytarinoissa, joita on ollut lähes kaikilla kansoilla esiintyy ihmisten ja toisinaan myös muiden eläinten kaltaisia suunnittelijoita. Useimmiten kaikkeus on luotu jostakin jo olemassa olevasta. Platon ja Aristoteles ajattelivat, että kaikkeus tehtiin olemassa olevasta aineesta. Juutalaisten Genesiksessä jumala (Jahve) luo kaikkeuden tyhjästä.


title: Tieteen ja uskonnon välinen suhde

text: Tuomas Nevanlinna esittää johdannossaan "Ensimmäiseen Mooseksen kirjaan", ettei kristillisessä teologiassa ole alun perin tulkittu Raamattua eikä luomiskertomusta kirjaimellisesti, vaan muut tulkintatavat ovat olleet keskeisiä. Nevanlinnan mielestä Raamatun kirjaimellinen tulkinta on seurausta tieteen kehittymisestä, eikä Raamatun kertomuksia voi pitää esitieteellisinä kertomuksina. Vertauskuvallinen tulkinta ei hänen mukaansa ole vastaus tieteen tuottamiin ongelmiin, vaan yksi alkuperäisimmistä tulkintatavoista.


title: Bansuri

text: Bansuri eli bansoori on intialaisen musiikin bambuhuilu, jonka ääniala on rajoittunut kahteen–kolmeen oktaaviin. Perinteisesti soittimessa on ollut kuusi sormireikää. Bansuurin koko vaihtelee noin 30 senttimetristä noin metriin, yleisimpiä ovat puolimetriset. Kyseessä on yksi vanhimmista intialaisen perinnemusiikin soittimista.


title: Bansuri

text: Tunnettu bansurin soittaja on muun muassa Pannalal Ghosh, joka kehitti soittimesta hindustanimusiikkia ajatellen uuden version, johon kuuluu lisänä seitsemäs sormireikä. Tällöin soittimen ääniala laajeni kolmeen oktaaviin.


title: Bansuri

text: Bansuureita on eri viritteisiä, aloittelijan on helpompi aloittaa pienimmistä c- ja d-vireisistä sopraano- ja pikkolobansuureista. Yleisimpiä ovat G- ja A-viritteiset alttobansuurit, on olemassa myös matalampi F-alto ja D- ja G-viritteisiä bassobansuureita. Bansuurin alaääniala on syvä, keskiala pehmeä ja ylä-ääniala kiihottava, joten soitin on monipuolinen. Sitä käytetään myös pop- ja jazzmusiikissa.


title: Luettelo Saksan sarjoissa pelanneista suomalaisista jalkapalloilijoista

text: Tämä on luettelo Saksan sarjoissa pelanneista suomalaisista jalkapalloilijoista. Pelaajista on mainittu kaikki heidän saksalaisseuransa, sarjakaudet ja pelatut sarjaottelut/tehdyt maalit. Ammattilaissarjoja koskevassa listassa 1. Bundesliigan (ylin sarjataso) joukkueet on lihavoitu, ja 2. Bundesliigan (toiseksi korkein sarjataso) joukkueet merkitty normaaleilla linkeillä. Pelaajien alempien sarjatasojen seurat on merkitty mustalla. Mikäli pelaaja on pelannut samassa seurassa useammalla sarjatasolla, on seura merkitty ylimmän sarjatason mukaan. Alempia sarjatasoja koskevassa listassa ei tarkkaa sarjatasoa ole merkitty. Lista sisältää myös ammattilaisjoukkueiden nuorisoakatemioihin kuuluneet.


text: Ottelut ja maalit päivitetty 24.8.2007.


title: Luettelo Ranskan sarjoissa pelanneista suomalaisista jalkapalloilijoista

text: Tämä on luettelo Ranskan sarjoissa pelanneista suomalaisista jalkapalloilijoista.


title: Luettelo Belgian sarjoissa pelanneista suomalaisista jalkapalloilijoista

text: Tämä on luettelo Belgian jalkapallosarjoissa pelanneista suomalaisista jalkapalloilijoista. Pelaajista on mainittu kaikki heidän belgialaisseuransa, sarjakaudet ja pelatut sarjaottelut/tehdyt maalit. Ne pelaajat, jotka ovat pelanneet sekä ylimmällä että alemmilla tasoilla, on mainittu vain ylimmällä tasolla pelanneiden listassa. Siinä tapauksessa myös pelaajan alemman sarjatason seurat on mainittu, ja niiden seurojen nimet, joiden kanssa pelaaja on pelannut ylimmällä sarjatasolla, on vahvennettu.Lista päivitetty 24. heinäkuuta 2008


title: Luettelo Sveitsin sarjoissa pelanneista suomalaisista jalkapalloilijoista

text: Tämä on luettelo Sveitsin sarjoissa pelanneista suomalaisista jalkapalloilijoista.


title: Luettelo Skotlannin sarjoissa pelanneista suomalaisista jalkapalloilijoista

text: Tämä on luettelo Skotlannin sarjoissa pelanneista suomalaisista jalkapalloilijoista. Pelaajista on mainittu kaikki heidän skottiseuransa. Ne pelaajat, jotka ovat pelanneet sekä ylimmällä että alemmilla tasoilla, on mainittu vain ylimmällä tasolla pelanneiden listassa. Siinä tapauksessa myös pelaajan alemman sarjatason seurat on mainittu, ja niiden seurojen nimet, joiden kanssa pelaaja on pelannut ylimmällä sarjatasolla, on vahvennettu.


text: Ottelut ja maalit päivitetty 23.8.2007


title: British European Airwaysin lento 609

text: British European Airwaysin lennon 609 onnettomuus tapahtui 6. helmikuuta 1958, kun yhtiön Airspeed Ambassador murskaantui yrittäessään kolmatta kertaa nousta jäiseltä kiitotieltä lumimyrskyn keskellä Münchenin vanhalta Riem-lentokentältä. Koneen 43 matkustajasta 23 sai surmansa.


title: British European Airwaysin lento 609

text: Koneessa oli Manchester United -jalkapallojoukkueen pelaajia, heidän kannattajiaan sekä lehtimiehiä. Joukkue käytti lentokonetta lähes joka viikko, sillä Euroopan Cup pelattiin Manner-Euroopassa arkipäivinä, kun taas kotimaan liigaottelut pelattiin lauantaisin. Jugoslaviasta voitokkaan ottelun jälkeen palanneen Manchester Unitedin pelaajista kahdeksan menehtyi onnettomuudessa.


title: British European Airwaysin lento 609

text: Turman syystä käytiin oikeutta; saksalaiset viranomaiset syyttivät lentäjää varotoimenpiteiden laiminlyömisestä, kun taas brittien mielestä kentän kunnossapito oli puutteellista.


title: British European Airwaysin lento 609

text: Vuonna 2008 onnettomuudesta tuli kuluneeksi 50 vuotta, ja siksi eloonjääneet pelaajat marssivat Old Traffordin stadionille muistelemaan tapahtumaa yhdessä tuhansien kannattajien kanssa.


title: British European Airwaysin lento 609

text: Yhä elossa:Yhä elossa:


title: Baldur’s Gate II: Shadows of Amn

text: Baldur’s Gate II: Shadows of Amn on BioWaren kehittämä ja Interplayn sekä Black Isle Studiosin julkaisema roolipeli. Peli on julkaistu vuonna Windowsille ja peli kuuluu "Baldur’s Gate" -pelisarjaan.


title: Baldur’s Gate II: Shadows of Amn

text: Pelin tarina on jatkoa ensimmäiselle "Baldur’s Gate" -pelille, ja pelissä esiintyy joitakin alkuperäisestä pelistä tuttuja hahmoja. Se sijoittuu Forgotten Realms -kampanjamaailmaan ja käyttää Advanced Dungeons & Dragonsin sääntöjä. Sitä myytiin yli 2 miljoonaa kappaletta ja lisäosa "Baldur’s Gate II: Throne of Bhaal" julkaistiin vuonna 2001.


title: Baldur’s Gate II: Shadows of Amn

text: Pelistä julkaistiin 15. marraskuuta 2013 Overhaul Gamesin kehittämä uudelleenfilmatisoitu versio nimeltään "".


title: Baldur’s Gate II: Shadows of Amn

text: Baldur’s Gate II käyttää samaa pelimoottoria kuin edeltäjänsä, mutta sen grafiikkaominaisuuksia ja pelimekaniikkaa on paranneltu. Peli on myös laajempi kuin ensimmäinen osa ja se keskittyy ensimmäistä osaa enemmän vuorovaikutukseen pelimaailman kanssa kuin vihollisten tappamiseen.


title: Baldur’s Gate II: Shadows of Amn

text: Pelaajan seurueessa voi olla yhdestä kuuteen hahmoa. Hahmojen kesken voi myös syntyä romansseja. Sivujuoneen kuuluvia tehtäviä suorittamalla pelaaja voi saada haltuunsa linnoituksen, joka on erilainen eri hahmoluokilla, ja aloittaa oman sivujuonensa.


title: Baldur’s Gate II: Shadows of Amn

text: Pelaaja on pelin alussa maagi Jon Irenicuksen vankina, ja hänen vanha lapsuudenystävänsä Imoen vapauttaa hänet sellistään. Minsc ja Jaheira, jotka olivat myös edellisessä Baldur’s Gate -pelissä mukana, ovat niin ikään vangittuina. Heidän täytyy paeta Irenicuksen tyrmästä Amnin pääkaupunkiin Athkatlaan, ja matkalla he tapaavat Yoshimon, joka myös on Irenicuksen vankina. Päästyään viimein pois vankilastaan he tapaavat Irenicuksen, jolloin raivostunut Imoen langettaa häneen "magic missile" -loitsun. Koska luvaton taiankäyttö on Athkatlassa kielletty, voimakkaat velhot (Cowled wizards) vievät sekä Irenicuksen että Imoenin kaukaiseen vankilaan, Spellholdiin.


title: Baldur’s Gate II: Shadows of Amn

text: Kun pelaaja saapuu Athkatlan slummialueelle, mies nimeltä Gaelan Bayle kertoo pelaajalle, että hän voi esitellä hänet joukolle, joka voi vapauttaa Imoenin Spellholdista 20 000 kultarahan maksua vastaan. Kun pelaaja on saanut kokoon 15 000 kultarahaa, hän voi päättää, liittyykö hän Bodhin vampyyreihin vai varjovarkaisiin (Shadow Thieves). Kun pelaaja on tehnyt valitsemansa puolen tehtävät ja tappanut vastakkaisen puolen johtajan (tosin Bodhi pääsee karkuun) killan pomo esittelee pelaajan Saemon Havarianille, joka vie pelaajan laivalla Brynnlawiin, saareen, jossa sijaitsee Spellhold.


title: Baldur’s Gate II: Shadows of Amn

text: Tällä välin Irenicus on ottanut Spellholdissa vallan, ja jatkaa kokeitaan Imoeniin. Kun pelaaja pääsee sisään Spellholdiin, häntä vastassa on velho, joka vie pelaajan katsomaan SpellHoldin "potilaita". Yksi näistä on Tiax, joka oli edellisessä pelissä. Kierroksen lopussa velho paljastuu Irenicukseksi, joka vangitsee pelaajan tainnutusaineen avulla, jota Yoshimo (tai Saemon Havarian jos Yoshimo ei ole joukossasi) laittoi pelaajan ruokaan. Kun pelaaja herää, hänelle selviää, että Irenicus ja Bodhi ovat varastaneet hänen ja Imoenin sielun. Kun Irenicuksella ei ole enää käyttöä pelaajalle ja Imoenille, hän käskee Bodhia tappamaan heidät. Mutta Bodhi haluaakin "leikkiä" pelaajan kanssa ja antaa pelaajan etsiä hänet Spellholdin tyrmästä. Myöhemmin kun Bodhi hyökkää pelaajan kimppuun, pelaaja muuttuu Surmaajaksi (Slayer), Bhaalin avataraksi. Bodhi vetäytyy vampyyreidensä kanssa ja pelaajaa pääsee takaisin Spellholdin potilasosastolle. Pelaaja vapauttaa kaikki potilaat ja yllyttää heidät Irenicuksen kimppuun, joka vetäytyy pois.


title: Baldur’s Gate II: Shadows of Amn

text: Uumenalassa pelaaja tapaa hopealohikäärme Adalonin. Adalon lupaa opastaa pelaajan maan pinnalle, jos hän käy hakemassa takaisin Adalonin poikasten munat (jotka mustat haltijat varastivat häneltä) läheisestä mustien haltijoiden kaupungista nimeltä Ust'Natha. Tähän tehtävään Adalon muuttaa pelaajan ja hänen joukkonsa mustiksi haltijoiksi. Pelaajalle myös selviää, että Irenicus on kulkenut lähialueilla.


title: Baldur’s Gate II: Shadows of Amn

text: GameSpyn kriitikko kehui pelin juonta "eeppiseksi". "Pelit"-lehden arvostelija pitää peliä positiivisena yllätyksenä, joka muistuttaa -peliä. Taistelua on edellistä osaa vähemmän ja se ei tunnu "itsetarkoitukselta". Suoritettavia tehtäviä on runsaasti. Ulkoasu ja äänet saivat kiitosta.


title: Karkun rautatieasema

text: Karkun rautatieasema () on Suomen rataverkon liikennepaikka Sastamalan kaupungin Palvialan kylässä rataosalla . Liikennepaikka sijaitsee noin 43 kilometrin päässä Tampereen rautatieasemalta ja noin 92 kilometrin päässä Porin rautatieasemalta. Nykyisin liikennepaikka on miehittämätön, ja liikenteenohjaustoiminnot hoidetaan kaukokäytöllä Tampereen asemalta käsin.


title: Karkun rautatieasema

text: Karkun rautatieasema sijaitsee Sastamalan kunnassa, Palvialan kylässä. Asemaa käyttää vuodessa noin 26 000 (v. 2006) matkustajaa. Aseman kohdalla on kolme raidetta ja yksi laituriraide, jota asemalla pysähtyvät matkustajajunat käyttävät.


title: Karkun rautatieasema

text: Karkun rautatieasema otettiin käyttöön vuonna 1895, samaan aikaan kun rautatieosa Tampere - Pori valmistui.


title: Karkun rautatieasema

text: –Alkuperäinen ratalinja Karkusta kohti Vammalaa kulki nykyistä etelämpänä lähellä Rautaveden rantaa, jossa se teki melko jyrkän mutkan evankelisen opiston kohdalla. Uusi kallioon puhkaistu, noin kolmen kilometrin suora ratalinja asemalta Karkun kirkolle otettiin käyttöön vuonna 1984.


title: Karkun rautatieasema

text: Vuonna 2008 aseman raiteiden päällysrakenne uusittiin ja raiteet vaihdettiin uusiin.


title: Karkun rautatieasema

text: Vuonna 2013 Karkun asema-aluetta remontoitiin Lielahti-Kokemäki välisen rautatien perusparannusurakassa. Asemalle rakennettiin uudet korkeat reunalaiturit ja laitureille kevyet laiturikatokset. Lisäksi aseman valaistusta ja pysäköintiä ehostettiin.


title: Karkun rautatieasema

text: Asemarakennus valmistui vuonna 1895. Se on rakennettu Oulun rautatien pysäkkipiirustusten mukaan. Asemaa on myöhemmin laajennettu Bruno Granholmin suunnittelemalla poikkipäädyllä, joka noudattaa aseman alkuperäistä rakennustapaa. Rakennuksen ulkoasu on säilynyt molempien rakennusvaiheiden jälkeen lähes alkuperäisenä. Asemarakennuksen sisäosat on uusittu kauttaaltaan.


title: Karkun rautatieasema

text: Asemarakennus toimi 2000 -luvun alkuaikoina kyläyhdistyksen kahvilakäytössä joulu- ja kesäaikaan. Vuonna 2007 rakennuksen omistaja Senaatti-kiinteistöt ilmoitti myyvänsä rakennuksen ja vuonna 2010 asemarakennuksen siirtyi yksityisen henkilön omistukseen.


title: Rota Romana

text: Rota Romana on Vatikaanivaltion valitustuomioistuin ja katolisen kirkon toiseksi korkein kirkollisoikeus. Katolisella kirkolla on yksi vanhimpia yhä käytössä olevia oikeusjärjestelmiä. Oikeusistuinta kutsutaan nimellä "rota" (pyörä), sillä tuomarit ("auditor") kokoontuvat pyöreään huoneeseen kuulemaan juttuja.


title: Rota Romana

text: Rota tekee tuomionsa paneelissa ("turnus"), jossa on kolme tuomiorovastin määrämää auditoria. Paavi nimittää rotan auditorit ja tuomiorovastin. Kaikki päätökset kirjoitetaan latinalla.


title: Rota Romana

text: Rotan tärkein tehtävä on kolmannen tason valitustuomioistuin, joka tarkastaa alempien tuomioistuimen ja ensimmäisen valitustuomioistuimen päätökset, jotka eivät täsmää. Rotan jutut koskevat useimmiten avioliittojen erotilanteita katolilaisten lisääntyneen eromäärien johdosta. Se kuitenkin kuulee kaikkia ei-hallinnollisia kirkko-oikeuden juttuja. Rota on korkein valitustuomioistuin, muttei korkein tuomioistuin. Apostolisen signatuurin ylin oikeusistuin ottaa käsiteltäväkseen jutut, joissa Rota on toiminut laittomasti.


title: Varaston kiertonopeus

text: Varaston kiertonopeuden () avulla voidaan tarkastella varastojen tilaa. Kuten muutkin kiertonopeusluvut, myös tämä tunnusluku voidaan laskea jakamalla tarkastelujakson päivien lukumäärä kiertoajalla.


Varaston kiertonopeus


title: Varaston kiertonopeus

text: missä "K" = varaston kiertonopeus, "p" = jakson päivien lkm ja "v" = varastojen kiertoaika.


title: Varaston kiertonopeus

text: Varastojen kiertonopeus voidaan laskea myös jakamalla jakson aikana myytyjen tavaroiden hankintakustannukset tarkastelujakson loppuhetken varastoilla.


title: Varaston kiertonopeus

text: Varaston kiertonopeus kertoo, kuinka monta kertaa vuodessa varastot kiertävät yrityksen tuotantoprosessin läpi.


title: Varaston kiertonopeus

text: Korkea varaston kiertonopeus on tavoiteltava. Mitä matalampi kiertonopeus on, sitä enemmän varasto sitoo käyttöpääomaa.


title: George Shearing

text: Sir George Shearing (OBE, 13. elokuuta 1919 Lontoo, Britannia – 14. helmikuuta 2011 Manhattan, New York, Yhdysvallat) oli brittiläissyntyinen, myöhemmin yhdysvaltalaistunut jazz-pianisti ja -vibrafonisti.


title: George Shearing

text: Shearing syntyi sokeana ja aloitti pianonsoiton kolmevuotiaana. Jazz-musiikista innostuttuaan hän aloitti esiintymisen Lontoon alueen hotelleilla, klubeilla ja pubeilla, toisinaan sooloartistina, joskus tanssiyhtyeiden kanssa. Sheringin mukaan ammattimainen soittaminen alkoi The Lambeth Walk -pubissa Lontoossa.


title: George Shearing

text: Shearing alkoi saada mainetta 1940-luvulla, jolloin hän muun muassa pääsi esiintymään BBC:lle ja voitti seitsemän peräkkäistä Melody Makerin äänestystä. Shearing siirtyi vuonna 1946 Yhdysvaltoihin, jonka kansalaisuus hänelle myönnettiin 1955.


title: George Shearing

text: Shearing johti omaa kvintettiään ja sävelsi sille muun muassa "September in the Rainin" ja "Lullaby of Birdlandin" (1952). Birdland viittaa newyorkilaiseen jazz-klubiin. Myöhemmällä urallaan Shearing esiintyi sekä solistina, duossa että triossa. Shearingin suosio alkoi hiipua 1970-luvulla mutta koki renessanssin hänen solmittuaan vuonna 1979 levytyssopimuksen Concord Recordsin kanssa.


title: George Shearing

text: Shearing teki yhteistyötä muun muassa Nat King Colen, Peggy Leen, Ernestine Andersonin, Carmen McRaen, Nancy Wilsonin ja Mel Tormén kanssa. Hän oli myös kiinnostunut klassisesta musiikista ja esiintyi orkesterien kanssa.


title: George Shearing

text: Shearingista tehtiin ritarikunnan jäsen vuonna 2007, ja hän on myös Hollywood Walk of Famessa. Shearing kuoli sydämen vajaatoimintaan 91-vuotiaana 14. helmikuuta 2011.


title: Viborg FF

text: Viborg Fodsports Forening (lyh. Viborg FF tai VFF) on tanskalainen jalkapalloseura Viborgin kaupungista, Jyllannista. Seura on perustettu vuonna 1896, mutta sen menestys on jäänyt varsin vaatimattomaksi. Vuonna 2000 Viborg FF juhli Tanskan Cupin voittoa, mikä on seuran historian toistaiseksi suurin saavutus. Nykyinen putki Tanskan Superliigassa on alkanut kaudesta 1998–1999. Parhaimmillaan Viborg FF on sijoittunut neljänneksi kausina 1999–2000 ja 2005–2006. Joukkueen päävalmentajaksi palkattiin tammikuussa 2007 ruotsalainen Anders Linderoth seuran pitäessä tuolloin yhdeksättä sijaa liigassa.


title: Viborg FF

text: Kun VFF perustettiin 1896, seura toimi jalkapallon lisäksi useissa muissa urheilulajeissa, kuten kriketissä ja nyrkkeilyssä.


title: Viborg FF

text: VFF:n ensimmäinen suuri saavutus oli vuonna 1924 saavutettu Jyllannin alueen mestaruus, Mesterrækken. VFF:n voitto oli tuolloin yllätys Aarhus GF:n dominoidessa jyllantilaista jalkapalloa. Mestaruutta seuranneet vuodet olivat vaikeita, kunnes seura pääsi 1959 ensimmäistä kertaa kansalliselle sarjatasolle, 4. divisioonaan. Avainhahmoja VFF:n nousussa kansalliselle tasolle oli Erik Bundgaard, joka on pelannut VFF:n paidassa ennätykselliset 421 ottelua.


title: Viborg FF

text: VFF on pysynyt 1970-luvun alkua lukuun ottamatta kansallisella tasolla yhtäjaksoisesti sitten vuoden 1959. VFF on totuttu näkemään kahdella ylimmällä sarjatasolla ja 1990-luvun lopulla ja 2000-luvun alussa seuran sarjapaikka Tanskan Superliigassa on vakiintunut. Kausi 1999–2000 oli yksi joukkueen parhaista sillä liigassa VFF oli lähellä kolmossijaa ja Cupissa se nappasi kirkkaimmat palkinnot.


title: Luoteismaakunta (Etelä-Afrikka)

text: Luoteismaakunta (, , ) on Etelä-Afrikan provinssi. Se sijaitsee maan pohjoisosassa ja rajautuu Botswanaan. Provinssin pääkaupunki on Mahikeng. Luoteismaakunnassa on arviolta 3 748 435 asukasta (vuonna 2016) ja sen pinta-ala on 104 882 neliökilometriä.


title: Luoteismaakunta (Etelä-Afrikka)

text: Luoteismaakunta muodostettiin apartheidin loputtua vuonna 1994, ja siihen liitettiin osia silloisesta Transvaalin provinssista, Kapmaan provinssista ja suurin osa entisen Bophuthatswanan bantustanista. Provinssissa on viime aikoina ollut poliittista väkivaltaa erityisesti Khutsongissa. Provinssin puhutuin kieli on tswana.


title: Luoteismaakunta (Etelä-Afrikka)

text: Luoteismaakunnan pohjoisosassa sijaitsee Sun City.


title: Luoteismaakunta (Etelä-Afrikka)

text: Luoteismaakunta on jaettu hallinnollisesti neljään piirikuntaan, jotka jakautuvat yhteensä 20 kuntaan.


title: Sun City (Etelä-Afrikka)

text: Sun City on vesipuisto Etelä-Afrikassa, Luoteismaakunnan provinssissa. Se sijaitsee noin 300 kilometriä Johannesburgista pohjoiseen.


title: Sun City (Etelä-Afrikka)

text: Sol Kerzner perusti Sun Cityn vuonna 1979 Bophuthatswanan bantustaniin ja lähti alusta saakka tavoittelemaan kansainvälistä asiakaskuntaa. Koska bantustanit olivat muodollisesti itsenäisiä, saattoi niissä harjoittaa Etelä-Afrikan hallituksen moraalittomaksi katsomaa liiketoimintaa. Toiminta vaikeutui apartheidin takia järjestettyjen kansainvälisten talouspakotteiden takia. Apartheidin loputtua enemmistö pääsi valtaan ja myös Sun Cityn toiminta laajeni ja alkoi kukoistaa. Nykyisin siellä käy matkailijoita kaikkialta maailmasta, ja se on myös suosittu Etelä-Afrikan keskiluokan parissa.


title: Sun City (Etelä-Afrikka)

text: Sun City on rakennettu näyttämään raunioituneelta roomalaiselta kylpylältä. Siellä on aaltoallas, "Walley of the Waves", jossa on tehty maailman korkeimmat altaassa tuotetut aallot. Ne ovat 2,8-metrisiä. Aallot ovat päässeet Guinnesin ennätyskirjaan vuonna 2002.


title: Sun City (Etelä-Afrikka)

text: Sun Cityssä on järjestetty Maailman vahvin mies -kilpailut vuosina 1994, 2000 ja 2010.


title: Adrastos

text: Adrastos () oli kreikkalaisessa mytologiassa Argoksen kuningas. Hänen isänsä oli Talaos ja hänen äitinsä lähteestä riippuen joko Lysimakhe, Lysianassa tai Eurynome.


title: Adrastos

text: Adrastos oli yksi kolmesta Argoksen kuninkaasta yhdessä Ifiksen ja Amfiaraoksen kanssa. Hänen puolisonsa oli Amfitheaa tai Demonassa, ja heidän lapsiaan olivat Argea, Deipyle, Aigiale, Aigialeus ja Kyanippos.


title: Adrastos

text: Argoksen mahtiperheiden kiistelyn aikana Amfiaraos surmasi Talauksen, jolloin Adrastos pakeni Sikyoniin kuningas Polyboksen luokse. Polyboksen kuoltua lapsettomana Adrastos seurasi häntä Sikyonin kuninkaana, ja hänen kerrottiin perustaneen valtakaudellaan Nemean kisat Ofelteen muistoksi.


title: Adrastos

text: Myöhemmin Adrastos kuitenkin sopi riitansa Amfiaraoksen kanssa ja antoi tälle sisarensa Erifylen vaimoksi. Adrastos palasi hallitsemaan osaansa Argoksesta. Siellä hän kohtasi eräänä päivänä Tydeuksen ja Polyneikeen – molemmat karkotettuina kotimaistaan – taistelemassa keskenään ja kiirehtiessään erottamaan riitelijät, hän huomasi toisen kilvessä olevan villikarjun ja toisen leijonan kuvan. Adrastos oli aiemmin saanut oraakkelilta viestin, jonka mukaan toinen hänen tyttäristään naisi villikarjun ja toinen leijonan, joten hän antoi samoin tein tyttärensä näille vaimoiksi ja lupasi palauttaa heidät takaisin valtaan omissa valtakunnissaan. Tästä alkoi Theban sotaretken suunnittelu vaikka Amfiaraos ennustikin kaikkien osallistujen kohtaavan loppunsa Adrastosta lukuun ottamatta.


title: Adrastos

text: Sotaretkelle Eteoklesta vastaan osallistui Adrastoksen lisäksi kuusi muuta sankaria: Polyneikes, Tydeus, Amfiaraos, Kapaneus, Hippomedon ja Parthenopaios. Retki kuitenkin päättyi Amfiaraoksen ennustamalla tavalla katkeraan tuhoon, ja ainoastaan Adrastos onnistui pakenemaan nopean hevosensa Arionin avulla.


title: Adrastos

text: Theban kuningas Kreon kielsi hautaamasta kaatuneita vihollisia. Antigone kuitenkin hautasi veljensä Polyneikeen, ja rangaistukseksi hänet surmattiin. Adrastos pyysi apua Ateenan kuninkaalta Theseukselta, joka lopulta suostui järjestämään äänestyksen asiasta äitinsä Aithran pyynnöstä. Äänestys oikeutti hyökkäyksen aloittamisen, ja ateenalaiset valtasivatkin kaupungin. Hyökkääjät poistuivat hakemansa ruumiit mukanaan, ja Adrastos poltti toveriensa ruumiit roviolla asiaan kuuluvin juhlallisuuksin.


title: Adrastos

text: Kymmenen vuotta myöhemmin kaatuneiden pojat, epigonit, valtasivat Theban. Ainoastaan Adrastoksen poika Aigialeus sai surmansa. Tämän kerrottiin johtuvan siitä, että edellisellä sotaretkellä ainoastaan hänen isänsä oli selvinnyt elossa.


title: Poju Zabludowicz

text: Chaim ”Poju” Zabludowicz (s. 6. huhtikuuta 1953 Helsinki) on suomenjuutalainen liikemies ja suursijoittaja. Hän asuu Yhdistyneessä kuningaskunnassa ja kuuluu Euroopan sadan rikkaimman henkilön joukkoon. Vuonna 2012 Sunday Times arvioi Zabludowiczin omaisuuden noin 1,7 miljardin euron arvoiseksi, jolloin hän olisi Suomen toiseksi rikkain kansalainen. Omaisuuden tarkka arvo ei kuitenkaan ole tiedossa. Vielä vuonna 2007 sama lehti arvioi Zabludowicz omaisuuden olevan arvoltaan 3,0 miljardia.


title: Poju Zabludowicz

text: Zabludowicz on Liechtensteinissa toimivan Tamares Group -sijoitusyhtiön toimitusjohtaja ja hallituksen puheenjohtaja. Yhtiö omistaa arvorakennuksia ja kasinoita Las Vegasissa, New Yorkissa ja Lontoossa ja rahoittaa useita taidegallerioita. Hän toimii muun muassa Ferrovan Oy:n hallituksessa ja vaikuttaa useiden niin kotimaisten kuin kansainvälistenkin yritysten ja yhteisöjen hallituksissa.


title: Poju Zabludowicz

text: Zabludowicz omistaa vajaan neljäsosan Tampereen Tapparan jääkiekkotoiminnasta vastaavasta Tamhockeysta ja on siten Tapparan suurin omistaja. Omistukset kulkevat Liechensteinin veroparatiisissa sijaitsevan "Zabludowicz trust" -nimisen trustiomistusjärjestelyiden kautta.


title: Poju Zabludowicz

text: Zabludowicz on tukenut runsain lahjoituksin Britannian Konservatiivipuoluetta ja Conservative Friends of Israel ('Konservatiiviset Israelin ystävät') -ystävyysjärjestöä. Sen lisäksi hän toimii Israel-mielisen lobbausjärjestö Britain Israel Communications & Research Centre eli Bicomin puheenjohtajana ja on lahjoittanut sille miljoonia euroja. Zabludowicz on järjestön merkittävin lahjoittaja. Asiantuntijoiden mukaan Bicom on keskeisin mediavaikuttaja ja Israel-lobbaaja Yhdistyneessä kuningaskunnassa. Järjestö pyrkii vaikuttamaan muun muassa siihen, että mielipiteet Gazan saartoa kohtaan muuttuisivat myönteisimmiksi, mutta sen toiminta on melko salattua. Tässä sen katsotaan osittain onnistuneenkin vain muutaman vuoden aikana. Bicom julkaisee useita lehdistötiedotteita päivittäin ja on esimerkiksi lähettänyt kutsuja toimittajille Lontoon huippuravintoloihin, joissa he voisivat haastatella korkea-arvoisia Israelin poliitikkoja, jopa hallitustasoisia.


title: Poju Zabludowicz

text: Hän on tukenut myös Alexander Stubbin vaalikampanjoita.


title: Poju Zabludowicz

text: Huhtikuussa 2017 uutisoitiin, että Zabludowicz on ollut Israelin poliisin kuultavana tapauksessa, jossa Israelin pääministeriä Benjamin Netanyahua epäillään lahjonnan vastaanottamisesta. Kyseessä on niin kutsuttu Case 1000. Zabludowicz kertoi poliisille tämän Netanyahulle tarjoamista kestityksistä. He ovat olleet ystäviä 1980-luvulta saakka. Zabludowicz antoi Netanyahun perheen käyttää Caesaren-huvilaansa Netanyahun ensimmäisellä pääministerikaudella 1990-luvulla. Zabludowicz itse on painottanut, ettei hän itse ole syytteessä mistään, vaan antoi poliisille vapaaehtoisen todistajanlausunnon.


title: Poju Zabludowicz

text: Pojun isä Shlomo Zabludowicz loi uransa asekauppiaana ja työskenteli tiiviisti esimerkiksi Shimon Peresin kanssa. Hän oli perustamassa Soltam-yritystä, joka alkoi valmistaa Israelissa lisenssillä Tampellan suunnittelemia kranaatinheittimiä. Zabludowicz on käynyt koulua Tampereella Svenska samskolanissa sekä opiskellut Tel Avivin yliopistossa. Opintojen jälkeen Poju Zabludowicz oli töissä muun muassa saksalaisessa liikepankissa, kunnes ryhtyi isänsä liikekumppaniksi.


title: Poju Zabludowicz

text: Shlomo Zabludowicz kuoli vuonna 1994, ja Poju Zabludowicz ja hänen sisarensa Rebecka Belldegrun saivat isältä huomattavan perinnön, josta on käyty kiistaa, ja sisarusten välit ovat katkenneet. Poju Zabludowicz alkoi johtaa liiketoimintaa, ja hän myi suurimman osan aseteollisuuteen liittyvästä toiminnasta. Soltam kuuluu nykyisin israelilaiseen Mikal-konserniin. Poju Zabludowiczin valtapiiriin kuuluu amerikkalainen ammusjärjestelmiä valmistava Pocal.


title: Poju Zabludowicz

text:
Sunday Timesin tietojen mukaan Zabludowiczin hallussa olisi jopa 40 prosenttia Las Vegasin keskustan kiinteistömassasta.
Zabludowicz omisti osan Wingo-nimisessä konkurssiin menneessä virtuaalilentoyhtiössä, joka toimi tammikuusta 2008 syksyyn 2010.


title: Poju Zabludowicz

text: Zabludowicz istuu Mustavaaran Kaivos Oy:n ja Outotec Oy:n hallituksissa. Vuonna 2007 hän oli Liekki Oy:n (nykyinen nLight Oy) hallituksen puheenjohtaja.


title: Poju Zabludowicz

text: Helsingin Taidehallissa oli keväällä 2016 esillä kokoelmanäyttely yhdeksältä taiteilijalta, joista kahdeksan on työskennellyt Zabludowiczin omistamassa Sarvisalon taiteilijaresidenssissä. Poju Zabludowiczin omistamaa Zabludowicz Collection -kokoelmaa on kartutettu vuodesta 1995 alkaen. Siihen kuuluu taidetta 1940-luvun lopulta nykypäivään, yhteensä noin 3 000 teosta 500 taiteilijalta.


title: Poju Zabludowicz

text: Zabludowicz Collection tukee taiteilijoiden lisäksi taideorganisaatioita, ja kokoelmalla on toimintaa Suomen lisäksi New Yorkissa ja Lontoossa, missä sen näyttelytila sijaitsee. Zabludowiczit saivat kansainvälisen keräilijäpalkinnon Arco Madrid -taidemessuilla vuonna 2014.


title: Poju Zabludowicz

text: Lokakuussa 2015 sadan allekirjoittajan vetoomuksessa pyydettiin taiteilijoita ja kulttuurityöntekijöitä kieltäytymään myymästä työtään Zabludowicz Collectionille ja vetäytymään sen omistuksessa olevien teosten konseptuaalisesta sisällöstä. Boikotti ulottuu Zabludowicz Art Trustin yhteistoimintoihin ja esiintymisiin sekä siihen liittyvään Data Edition -nimiseen sovellusalustaan.


title: Poju Zabludowicz

text: Joulukuussa 2015 "Voima"-lehdessä nimimerkillä Häirikkö esiintynyt kirjoittaja kyseenalaisti sen, että "tämä sotabisnes rahoittaa moraalisena, humanistisena ja jopa puhtaan hyvänä pidettyä taidetta? Ja onko taideinstituutioiden tehtävä kiillottaa asekauppiaan haarniskaa?"


title: Poju Zabludowicz

text: Helsinkiläinen taidekriitikko Otso Kantokorpi ilmoitti boikotoivansa Taidehallin näyttelyä vedoten blogissaan Zabludowiczin ja hänen isänsä asekauppoihin.


title: Poju Zabludowicz

text: Tammikuussa 2018 uutisoitiin, että Zabludowicz osallistui ahdisteluskandaaliin johtaneeseen perinteikkääseen The Presidents Club -gaalaillalliseen. Kyseessä oli vain miehille tarkoitettu gaala, jonne Financial Times -sanomalehden naistoimittaja Madison Marriage soluttautui naisviihdyttäjänä. Heitä oli palkattu paikalle ihonmyötäisiin ja paljastaviin asuihin pukeutuneena 150 punnan maksua vastaan. Marriage ja monet muut naiset joutuivat tapahtumassa seksuaalisen häirinnän ja ahdistelun kohteeksi. Muun muassa Yhdistyneen kuningaskunnan opetusministeriön korkea-arvoinen johtaja David Meller erosi tapahtumien johdosta.


title: Poju Zabludowicz

text: Zabludowicz puhuu sujuvasti suomea, ruotsia, englantia, saksaa, hepreaa ja jiddišiä. Hän on naimisissa brittiläisen taiteentukijan Anita Zabludowiczin kanssa, ja perheeseen kuuluu neljä lasta. Zabludowiczit asuvat Lontoossa, ja kesäpaikka heillä on Pernajan Sarvisalossa, jossa on kuvataidekeskus He ostivat tilan Helsingin Sanomat -lehden omistavalta mediakonserni Sanomalta. Zabludowicz esiintyy äärimmäisen harvoin julkisuudessa.


title: Timo Aaltonen

text: Timo Antero Aaltonen (s. 11. huhtikuuta 1969 Vehmaa) on Vehmaan Kiistoa ja Turun Urheiluliittoa edustanut entinen kuulantyöntäjä, jota valmensi Markku Aaltonen.


title: Timo Aaltonen

text: Aaltonen voitti sisäratojen Euroopan mestaruuden vuonna 2000 Belgian Gentissä alkuperäisen voittajan Ukrainan Oleksandr Bahatšin jäätyä kiinni kiellettyjen aineiden käytöstä. Aaltosen voittotulos oli 20,62. Vuotta myöhemmin Aaltonen sijoittui neljänneksi sisäratojen MM-kilpailuissa Lissabonissa tuloksella 20,24. Aaltonen edusti Suomea myös ulkoratojen EM-kisoissa vuonna 1998 Budapestissa sekä Sydneyn olympialaisissa vuonna 2000 sijoittuen molemmissa kisoissa 12:nneksi. Sydneyn kisaa varjosti ensimmäisellä kierroksella tapahtunut loukkaantuminen, joka käytännössä lopetti Aaltosen kisan, vaikka hän taistelikin loppuun saakka. Aaltonen on 189 senttimetriä pitkä ja painaa 130 kiloa.


title: Timo Aaltonen

text: Aaltonen voitti Euroopan cupin ykkösliigan kilpailun Bærumissa 2000 tuloksella 20,37. Kalevan kisoissa hän saavutti hopeaa 1999 sekä pronssia 1997, 1998 ja 2000. Sisäratojen Suomen-mestaruuden hän voitti 2001. Lisäksi hän sai SM-hopeaa 1999, 2000, 2002 ja 2005 sekä pronssia 1997 ja 1998. Maaottelun kuulakilpailun hän voitti ulkoradoilla Göteborgissa 2004 ja hallissa Uumajassa 2001.


title: Timo Aaltonen

text: Aaltonen hyväksyttiin kolmantenatoista jäsenenä 20 metrin kerhoon hänen työnnettyään Kuortaneella 20. kesäkuuta 1998 kuulansa 20 metrin ja 12 sentin päähän. Ennätyksensä 20,70 hän työnsi Eurajoella 1. heinäkuuta 2000.


title: Odense BK

text: Odense Boldklub, lyhyemmin Odense BK tai OB, on tanskalainen jalkapalloseura Odensen kaupungista, Fynin saarelta. OB on voittanut Tanskan-mestaruuden kolmesti ja cupin neljästi. Kansainvälisesti OB on menestynyt pelaamalla UEFA Intertoto Cupin finaalikierroksilla 2006. OB:n päävalmentajana on toiminut vuodesta 2005 lähtien skotlantilainen Bruce Rioch.


title: Odense BK

text: OB:n seurahistoria on pitkä ja värikäs sisältäen vaikeita aikoja ja huippukausia. Kaudella 1994–1995 OB eteni UEFA Cupiin ensimmäistä kertaa seuran historiassa. OB teki mahdottomasta mahdollista neljännesvälierissä voittamalla Real Madridin yhteismaalein 4–3. Ensimmäinen osaottelu päättyi Real Madridin 2–3-voittoon, mutta toisessa ottelussa Ulrik Pedersen ja Morten Bisgaard tekivät OB:lle kaksi maalia ja Lars Høgh piti maalinsa puhtaana ja OB eteni puolivälieriin. Siellä tie nousi kuitenkin pystyyn italialaisen Parman voitettua 1–0.


title: Odense BK

text: Viime kausina OB on vakiinnuttanut paikkansa Tanskan Superliigan puolivälin paremmalla puolella. 2005–2006 OB sijoittui kolmanneksi. Huhtikuussa 2007 Odense BK kaatoi Tanskan cupin loppuottelussa FC Kööpenhaminan maalein 1–2.


title: Lylykkäänjärvi

text: Lylykkäänjärvi on suoperäinen järviallas seututien 848 ja Kiiminkijoen välisellä alueella Huttukylän kaupunginosassa Oulussa Pohjois-Pohjanmaalla. Se on Loukkojärven jälkeen Kiimingin suuralueen suurimpia vesialtaita. Järvi on muodostunut noin 5 000–6 000 vuotta sitten, jolloin se maannousun myötä erkani Litorinamerestä omaksi vesialtaakseen.


title: Lylykkäänjärvi

text: Järveä ympäröivät Siltasuo pohjoisessa sekä Lylykkäänsuo kaakossa, jotka laskevat vetensä järveen. Järven länsiosasta alkava laskuoja virtaa länteen ja laskee soiden ja pienten lampien kautta Kalimeenojaan ja sitä kautta Perämereen. Suurin osa järveä ympäröivistä soista on ojitettu, ainoastaan ranta-alueet ovat luonnontilaisia. Järven länsirannalla sijaitsee kesäasuntoja.


title: Sun City

text: Sun City tarkoittaa seuraavia paikkoja:


title: Ljudmila Kondratjeva

text: Ljudmila Andrejevna Kondratjeva (, s. 11. huhtikuuta 1958 Šahty, Neuvostoliitto) on entinen venäläinen pikajuoksija, joka voitti olympiakultaa 100 metrin juoksussa Moskovan olympialaisissa 1980.


title: Ljudmila Kondratjeva

text:
Kondratjeva oli alkuaan seitsenottelija. Yllättäen hän voitti Euroopan-mestaruuden 200 metrillä Prahan EM-kilpailuissa 1978 ja toisen kultamitalin 4 × 100 metrin viestijuoksussa.
Moskovan olympialaisten 100 metrin loppukilpailu oli tasainen kilpailu, jossa ensimmäiset viisi olivat vain sekunnin kymmenesosan päässä toisistaan. Maalikameran kuva osoitti Kondratjevan voittaneen Itä-Saksan Marlies Göhrin 0,01 sekunnilla. Kondratjeva ei osallistunut jatkossa 200 metrille tai 4 × 100 metrin viestijuoksuun jalkavaivojen vuoksi.


title: Ljudmila Kondratjeva

text: Kondratjeva ei voinut osallistua olympiaboikotin vuoksi Los Angelesin kisoihin 1984. Hän lopetti urheilun toistaiseksi ja avioitui Juri Sedyhin kanssa, mutta myöhemmin he erosivat. Kondratjeva palasi kilpailemaan ja saavutti olympiapronssia 4 × 100 metrin viestijuoksussa Soulissa 1988.


title: Lauri Valonen

text: Lauri Johannes Valonen (28. syyskuuta 1909 Helsinki – 2. lokakuuta 1982 Lahti) oli Lahden Hiihtoseuraa edustanut suomalainen yhdistetyn hiihtäjä ja mäkihyppääjä, jonka ura ajoittui 1930-luvulle. Hän saavutti yhdistetyn hopeaa Vysoké Tatryssa pidetyissä vuoden 1935 hiihdon maailmanmestaruuskilpailuissa. Sollefteån MM-kilpailuissa 1934 hän sijoittui mäkihypyssä neljänneksi ja yhdistetyssä viidenneksi. Garmisch-Partenkirchenissä pidettyjen vuoden 1936 talviolympialaisten yhdistetyssä Valonen oli neljäs voitettuaan mäkiosuuden ylivoimaisesti sekä mäkihypyssä kuudes.


title: Lauri Valonen

text: Valonen voitti yhdistetyn Suomen-mestaruuden vuosina 1932, 1933 ja 1934. Salpausselällä hän voitti yhdistetyn vuonna 1932 sekä mäkihypyn vuosina 1934, 1935 ja 1936. Holmenkollenilla hän sijoittui mäkihypyssä Birger Ruudin jälkeen toiseksi vuonna 1934.


title: Lauri Valonen

text: Valonen pelasi myös pesäpalloa 1930-luvulla Lahden Mailaveikoissa voittaen Suomen-mestaruuden. Hänen veljensä Oiva Valonen oli mäkihypyn Suomen-mestari.


title: Länsi-Pakistan

text: Länsi-Pakistan oli laajalti käytetty ja vuodesta 1955 lähtien myös virallinen nimi läntiselle Pakistanille vuoteen 1971 saakka, jolloin maan siihenastinen itäosa eli Itä-Pakistan itsenäistyi Bangladeshina. Poliittisesti vahvemman länsiosan muodostivat kolme hallintoprovinssia (Koillisrajan provinssi, Länsi-Punjab ja Sindh), Balochistan, useat ruhtinaskunnat kuten (Bahawalpur, Chitral, Dir, Hunza, Khairpur ja Swat), liittovaltion pääkaupunkialue Karachi sekä heimoalueet.


title: Länsi-Pakistan

text: Itäosa muodosti yhden provinssin, Itä-Bengalin, joka käsitti aiemmin Assamiin kuuluneen Sylhetin. Näiden kahden osan epätasa-arvo ja maantieteellinen etäisyys saattoi olla syynä siihen, että ne eivät koskaan hyväksyneet uutta perustuslakia. Vähentääkseen eroja kahden alueen välillä hallitus päätti järjestää alueen uudelleen kahdeksi provinssiksi pääministeri Chaudhry Muhammad Alin johdolla 22. marraskuuta 1954.


title: Länsi-Pakistan

text: Länsi-Pakistanin provinssi luotiin 14. lokakuuta 1955 yhdistämällä länsiosan provinssit, osavaltiot ja heimoalueet. Provinssi muodostui kahdestatoista osastosta ja provinssin pääkaupunki perustettiin Lahoreen. Itä-Bengalin provinssi nimettiin uudelleen Itä-Pakistaniksi, jonka pääkaupungiksi tuli Dhaka. Liittohallitus muutti vuonna 1959 Karachista Rawalpindiin.


title: Länsi-Pakistan

text: Ensimmäinen kuvernööri oli Mushtaq Ahmad Gurmani, joka myös oli Länsi-Punjabin viimeinen kuvernööri.


title: Länsi-Pakistan

text: Länsi-Pakistanin kaksitoista osastoa olivat Bahawalpur, Dera Ismail Khan, Hyderabad, Kalat, Khairpur, Lahore, Malakand, Multan, Peshawar, Quetta, Rawalpindi, ja Sargodha; kaikki nimetty pääkaupunkiensa mukaan, paitsi Malakandin pääkaupunki oli Saidu, ja Rawalpindia johdettiin Islamabadista.


title: Alppihiihdon maailmanmestaruuskilpailut 1985

text: 28. alppihiihdon maailmanmestaruuskilpailut järjestettiin Italian Bormiossa 31. tammikuuta – 10. helmikuuta 1985.


text: Suomen Sami Tikkanen oli kilpailun 23:s ajalla 2.37,92.


text: Suomen Jari Keskipoikela keskeytti.


text: Suomen Minna Pelkonen laski kilpailun 38:nneksi ajalla 2.29,81.


text: Minna Pelkonen keskeytti.


text: Isäntämaa


title: Mielenterveyshoitaja

text: Mielenterveyshoitaja hoitaa ja kuntouttaa kaikenikäisiä potilaita.


title: Mielenterveyshoitaja

text: Tarkoitus olisi että potilas pääsisi palaamaan töihin ja normaaliin elämään, vaikka näin ei kuitenkaan aina käy. Mielenterveyshoitajan työtehtäviin kuuluu kuunnella ja tukea potilasta sekä auttaa jokapäiväisen elämän toimissa kuten pukemisessa, peseytymisessä ja ruokailussa. Jos potilas on yrittänyt itsemurhaa, tai perheessä on jonkinlainen kriisitilanne, mielenterveyshoitaja auttaa potilasta kriisihoidossa eli akuutissa ensiavussa. Mielenterveyshoitajan on myös joskus annettava pakkolääkitystä, jos potilas ei muuten rauhoitu. Joskus potilas täytyy eristää muista potilaista turvallisuuden (oman tai toisten) vuoksi. Mielenterveyshoitaja voi olla potilaan omahoitaja, joka suunnittelee potilaan hoidon. Hän tekee myös potilaiden kanssa retkiä, pelaa pelejä, askartelee, kuuntelee musiikkia ja käy kävelyllä.


title: Mielenterveyshoitaja

text: Mielenterveyshoitaja tekee kotikäyntejä ja opettaa potilasta ruoanlaitossa, rahankäytössä, siisteydessä ym. Hän myös tekee yhteistyötä potilaan omaisten kanssa, sekä muiden hoitoryhmän jäsenten kanssa.


title: Mielenterveyshoitaja

text: Mielenterveyshoitaja saattaa työskennellä hyvin erilaisissa paikoissa. Hän toimii erilaisissa hoitolaitoksissa, mielisairaaloissa, sairaaloiden psykiatrisilla klinikoilla ja osastoilla, mielenterveystoimistoissa ja -neuvoloissa, kuntoutuskodeissa, ryhmäkodeissa, päiväosastoilla, yksityisissä hoitokodeissa, kotipalvelussa, kriminaalihuollossa, päihdehuollossa ja terveyskeskuksissa. Heitä toimii myös eri järjestöjen palveluksessa sekä työnohjaus- ja neuvontatehtävissä.


title: Mielenterveyshoitaja

text: Mielenterveyshoitajan koulutus on sosiaali- ja terveysalalla mielenterveys- ja päihdetyökoulutusohjelma. Koulutus kestää noin kolme vuotta.


title: Mielenterveyshoitaja

text: Mielenterveyshoitajan työ on useimmiten kolmivuorotyötä; aamu, ilta, yö. Työaika vaihtelee työpaikan mukaan, sekä sen, työskenteleekö avohoidon puolella vai sairaalassa. Tulevaisuudessa tämä saattaa kuitenkin muuttua, kun mielenterveyshoitajan työ laajenee.


title: Aarne Valkama

text: Aarne Valkama (26. maaliskuuta 1909 Vaasa – 12. marraskuuta 1969) oli suomalainen yhdistetyn hiihtäjä.


title: Aarne Valkama

text: Valkama kilpaili myös hiihdossa, jossa hän voitti nuorten SM-pronssia vuonna 1928 ja hopeaa 1929. Hän valitsi päälajikseen yhdistetyn ja pääsi Suomen joukkueeseen Tatran MM-kisoihin 1935, mutta loukkaantui kisojen harjoituksissa. Chamonix’n MM-kisoissa 1937 hän voitti MM-pronssia. SM-tasolla Valkama voitti urallaan neljä SM-hopeaa (1931, 1933, 1934 ja 1936).


title: Aarne Valkama

text: Valkama kilpaili myös alppihiihdossa ja voitti syöksylaskun SM-kultaa 1938. Vuonna 1937 hän saavutti syöksyssä SM-pronssia. Valkaman pojat Mauno (s. 1935) ja Juhani (s. 1938) olivat kansallisen tason mäkihyppääjiä.


title: Friend (Nebraska)

text: Friend on kaupunki Salinen piirikunnassa Nebraskan osavaltiossa Yhdysvalloissa. Vuoden 2000 väestönlaskennan mukaan kaupungin asukasluku oli 1 174.


title: Friend (Nebraska)

text: Yhdysvaltain tilastokeskuksen mukaan kaupungin pinta-ala on 2,1 km², josta 100% on maata. Vuonna 2000 kaupungissa oli 475 taloutta ja 326 perhettä, väestötiheyden ollessa 566,6 asukasta neliökilometrillä. Pääosa (98,64%) kaupungin asukkaista on eurooppalaista alkuperää.


title: Jukola (Hämeenlinna)

text: Jukola on Hämeenlinnan suurin ja nuorin lähiö. Se sijaitsee Voutilan kaupunginosassa noin kolmen kilometrin etäisyydellä keskustasta länteen. Jukolan läheisyydessä sijaitsevat muun muassa Ahvenistonharju sekä Kanta-Hämeen keskussairaala ja Nummen lähiöalue.


title: Jukola (Hämeenlinna)

text: Jukolan palveluihin lukeutuvat terveyskeskus, seurakuntatalo, alakoulu, kaksi päiväkotia ja ruokakauppa sekä useat muut pienpalveluyritykset. Jukolan apteekki siirtyi Tiiriön kauppakeskukseen marraskuussa 2008 ja tuli takaisin 2011. Ennen Jukolassa oli myös kirjasto, mutta se siirtyi Nummelle uuteen Nummikeskukseen vuonna 2018. Lähellä Jukolan keskustaa sijaitsee lisäksi Ahveniston kaukolämpökeskus.


title: Jukola (Hämeenlinna)

text:
Lähiönä Jukola on kerrostalovaltainen alue, joka sisältää myös rivitaloja. Ajallisesti alueen rakentuminen sijoittui kiivaimman lähiörakennuskauden loppuun, 1980- ja 1990-luvuille, mistä johtuen Jukolassa on edelleen muutamia tyhjiä tontteja, joille on asemakaavassa osoitettu rakentamista.
Alueelle on 2000-luvulla rakentunutkin joitakin uusia asuintaloja. Myöhäisestä kaavoitus- ja rakennusajankohdastaan johtuen Jukolassa on myös joitakin vanhemmille lähiöille epätyypillisiä piirteitä, kuten tehokkaampi rakentaminen, hyvät kevyen liikenteen yhteydet sekä Jukolan torin laidalla sijaitseva kivijalkaliiketila.


title: Jukola (Hämeenlinna)

text: Alueen liikenteellisenä pääkatuna toimii Ahvenistontieltä etelään suuntautuva Aleksis Kiven katu, ja Jukolan kadun- ja paikannimet perustuvatkin pääosin Kiven romaaniin Seitsemän veljestä. Lähiön keskellä torilta Jukolan koululle kulkee Jukolanraitti-niminen kevyen liikenteen puistotie. Jukolan torilla järjestetään myös joka vuosi Jukolan Jussi -kapakan syntymäpäivät, jossa esiintyy muun muassa Matti Eskonniemi, joka tunnetaan paremmin taiteilijanimellään "Matti Esko".


title: Kreis Bergstraße

text: Kreis Bergstraße eli Bergstraßen piiri on piirikunta Hessenin osavaltiossa Saksassa. Hessenin eteläisin piirikunta sijaitsee Rheinland-Pfalzin ja Baden-Württembergin naapuriosavaltioiden tuntumassa ja on saanut nimensä vanhan Bergstraße-tien mukaan, joka kulkee piirikunnan halki. Kreis Bergstraßen pinta-ala on 719,54 km² ja piirikunnassa asuu 265 010 ihmistä (31. joulukuuta 2006). Piirikunnan hallinto sijaitsee Heppenheimin kaupungissa.


title: Kreis Bergstraße

text: Kreis Bergstraße rajoittuu pohjoisessa Groß-Geraun ja Darmstadt-Dieburgin piirikuntiin, idässä Odenwaldkreisin piirikuntaan sekä etelässä Baden-Württembergin naapuriosavaltioon kuuluvaan Rhein-Neckar-Kreisin piirikuntaan ja Mannheimin piirivapaaseen kaupunkiin. Lännessä Reinjoki muodostaa Kreis Bergstraßen ja Rheinland-Pfalziin kuuluvan Rhein-Pfalz-Kreisin piirikunnan sekä Wormsin piirivapaan kaupungin rajan.


title: Kreis Bergstraße

text: Kreis Bergstraßen alueen läntinen osa kuuluu alavaan Reinin laaksoon, itäinen osa sen sijaan Odenwaldin vuorialueeseen. Piirikunta muodostaa yhdessä muiden Baden-Württembergiin, Rheinland-Pfalziin ja Hesseniin kuuluvien piirikuntien ja kaupunkien kera niin sanotun Rein-Neckar-kolmion ("Rhein-Neckar-Dreieck") metropolialueen, jossa asuu yhteensä noin 2,4 miljoonaa ihmistä.


title: Kreis Bergstraße

text: Kreis Bergstraßeen kuuluu kymmenen kaupunkia ja kaksitoista kuntaa. Asukasluvut 30. kesäkuuta 2005.


title: Friend (Kansas)

text: Friend on kylä Finneyn ja Scottin piirikuntien rajalla läntisessä Kansasissa Yhdysvalloissa. Kylä sijaitsee suunnilleen Garden Cityn ja Scott Cityn puolivälissä US Highway 83:n ja Garden City Western Railwayn varrella. Muut läheiset kylät ovat Shallow Water pohjoisessa ja Tennis etelässä.


title: Friend (Kansas)

text: Alun perin kylän nimi oli McCue Nebraskan Hastingsistä kotoisin olevan Basil M. McCuen, Garden City Gulf & Northern Railroadin perustajam mukaan. Atchison, Topeka and Santa Fe Railway muutti aseman nimen Friendiksi ostettuaan Scott Cityn ja Garden Cityn välisen rautatielinjan, ja samalla kylän nimi muuttui.


title: Aaron Peirsol

text: Aaron Wells Peirsol (s. 23. heinäkuuta 1983 Irvine, Kalifornia) on yhdysvaltalainen uimari ja olympiavoittaja. Hän voitti kummatkin selkäuintimatkat (100 ja 200 metriä) kesäolympialaisissa 2004, Ateenassa.


title: Aaron Peirsol

text: Aluksi Peirsol voitti 100 metrin selkäuinnin, ja nousi 200 metrin selkäuinnissa voittajana ylös altaasta, mutta hylättiin, koska oli 150 metrin käännöksen jälkeen kääntynyt vatsalleen. Tuomarit kuitenkin peruivat hylkäyksen, mistä syntyi pieni kohu. Jotkin tahot ovat väittäneet Peirsolin saaneen virheensä anteeksi, koska oli yhdysvaltalainen. Lisäksi hän voitti kultaa myös 4×100 metrin sekauintiviestissä. Peirsol on voittanut uransa aikana kolme maailmanmestaruutta 100 metrin selkäuinnissa ja neljä 200 metrin selkäuinnissa. Hänellä on myös kummankin matkan ME-aika nimissään. Hänen ME-aikansa ovat 100 metrillä 51,94 ja 200 metrillä 1.51,92 . Hän oli ennakkosuosikki 200 metrin selkäuinnissa myös Sydneyssä 2000, mutta hävisi joukkuetoveri Lenny Krayzelburgille.


title: Aaron Peirsol

text: Vuoden 2008 kesäolympialaisissa Pekingissä Peirsol voitti olympiakultaa 100 metrin selkäuinnissa ME-ajalla 52,54 ja hopeaa 200 metrin selkäuinnissa. Lisäksi hän oli mukana Yhdysvaltain joukkueessa, joka voitti 4×100 metrin sekauintiviestin uudella ME-ajalla 3.29,34. Samassa joukkueessa ui perhosuinti-osuutta Michael Phelps, joka voitti kisoissa yhteensä kahdeksan kultamitalia, joka on suurin kultamitalimäärä yksissä kisoissa.


title: Aaron Peirsol

text: Peirsol opiskelee Teksasin yliopistossa. Hänen sisarensa Hayley on myös huippu-uimari.


title: Eugène Schueller

text: Eugène Schueller (20. maaliskuuta 1881 − 23. elokuuta 1954) oli ranskalainen liikemies ja L’Oréalin, maailman johtavan kosmetiikka- ja kauneustuotteita valmistavan yhtiön perustaja.


title: Eugène Schueller

text: Eugène Schueller valmistui vuonna 1904 kemistiksi koulusta nimeltään "Ecole Nationale Supérieure de Chimie de Paris". Vuonna 1907 Schueller kehitti hiusten värjäykseen soveltuvan aineen. Eugène kehitti ja valmisti omia tuotteitaan ja myi niitä Pariisin kampaajille. Tätä ennen hiuksia oli värjätty vain hennalla tai mineraalisuoloilla, kun taas Schuellerin tuotteilla sai monia eri värisävyjä ja luonnollisemman näköisen lopputuloksen. Hän kutsui keksintöään "Oréaleksi". Tästä alkoi L’Oréalin historia.


title: Eugène Schueller

text: Vuonna 1909 Eugène perusti yrityksen, "Société Française de teintures inoffensives pour cheveux", josta myöhemmin tuli L’Oréal. Yhtiön periaatteet, tutkimus ja kiinnostus kauneuden hoitoon, suuntasivat sen kohti hyvää tulevaisuutta ja L’Oréalia.


title: Eugène Schueller

text: Aikaisen 1900-luvun alussa Schueller hankki taloudellista tukea "La Cagoule" -ryhmältä. Heillä oli muutamia yhteisiä kokouksia L’Oréalin pääkonttorissa. L’Oréal otti La Cagoule -ryhmästä jäseniä hallitukseensa toisen maailmansodan jälkeen, mm. Jacques Corrèzen, joka toimi toimitusjohtajana L’Oréalin Yhdysvaltain sektorilla.


title: Eugène Schueller

text: Schueller meni naimisiin 1909, sai tyttären 1922 ja jäi leskeksi 1927. Tytär, Liliane Bettencourt jäi myöhemmin André Bettencourtin leskeksi. Heilläkin oli vain yksi tytär, Françoise Meyers, joka on L’Oréalin hallituksen jäsen. Liliane Bettencourt on maailman rikkaimpia naisia, mutta hän on dementoitunut ja perheensä holhouksessa vuodesta 2010 alkaen.


title: Skitntinden

text: Skitntinden on vuori Tromssan kunnassa sijaitsevalla Kvaløyan saarella. Se on saaren toiseksi korkein vuori, ja sen korkein kohta nousee 1 042 metriin merenpinnan yläpuolelle. Saaren korkein vuori on 1 044 metrin korkuinen Store Blåmann.


title: Kvalsundtunnelen

text: Kvalsundtunnelen on Tromssan kunnassa Norjassa sijaitseva merenalainen maantietunneli, joka yhdistää toisiinsa Kvaløyan ja Ringvassøyan saaret. Tunneli on osa Kvaløyslettan ja Vannan välistä Riksvei 863:a. Tunneli avattiin liikenteelle vuonna 1988. Sen pituus on 1 650 metriä, ja syvin kohta on 56 metriä merenpinnan alapuolella.


title: Ville Mononen

text: Ville ”Mongo” Mononen (s. 15. huhtikuuta 1981 Nokia) on suomalainen televisiojuontaja ja näyttelijä. Mononen on juontanut Yle TV2 -kanavalla "Poinzi"-ohjelmaa, jonka on myös käsikirjoittanut Pirkko-Liisa Perttulan kanssa. Hän on näytellyt muun muassa Tukkateatterissa ja ollut Galaxin juontaja vuonna 2010. Ville Mononen on ollut myös mukana "Tie Eedeniin" -televisiosarjassa.


title: Conrad Paumann

text: Conrad Paumann (n. 1410 – 24. tammikuuta 1473) oli saksalainen renessanssin urkuri, luutisti ja säveltäjä.


title: Conrad Paumann

text: Paumann syntyi Nürnbergissä. Sokean pojan musikaalinen erityislahjakkuus kävi ilmi nuorella iällä, ja vuonna 1447 hän sai kotikaupungissaan toimen urkurina St. Sebald -kirkossa.


title: Conrad Paumann

text: Paumann lähti vuonna 1450 Müncheniin, josta hän sai työn ja asunnon. München oli säveltäjän varsinainen kotikaupunki hänen loppuelämänsä ajan, vaikka hän teki monia matkoja varsinkin Italian hoveihin. Hänen tiedetään esiintyneen ainakin Landshutissa, Milanossa ja Napolissa.


title: Conrad Paumann

text: Suurin osa Paumannin sävellystuotannosta on soitinmusiikkia. Ainoa säilynyt lauluteos on "Wiplich figur" kolmelle äänelle.


title: Vepsän koulu (Oulu)

text: Vepsän koulu oli kolmiopettajainen peruskoulun 1.–6. vuosiluokkien oppilaitos nykyisessä Vepsän kaupunginosassa Oulussa, entisen Ylikiimingin kunnan Vepsän kylässä Pohjois-Pohjanmaalla. Koulu lakkautettiin lattiarakenteiden kosteusvaurioiden vuoksi 1. elokuuta 2008 ja liitettiin Ylikiimingin kouluun.


title: Vepsän koulu (Oulu)

text: Peruskoulun yhteydessä toimi myös esikoulu, ja esikoululuokka oli yhdistetty yhdeksi ryhmäksi peruskoulun ensimmäisen luokan kanssa. Koulussa oli viimeisellä lukukaudella 43 oppilasta, ja sen rehtorina toimi Kalevi Junnikkala. Vepsän koulun koulupiiriin kuuluivat loppuvaiheessa Vepsän lisäksi Ala- ja Ylivuoton kylät.


title: Vepsän koulu (Oulu)

text: Ensimmäinen koulurakennus Vepsän kylälle valmistui vuonna 1926. Se toimi koulutalona aina syksyyn 1958 saakka, jolloin nykyinen koulurakennus otettiin käyttöön. Nykyisin vanha koulurakennus toimii kylätalona.


title: Vepsän koulu (Oulu)

text: Koulun pihapiirissä on koulurakennuksen ja kylätalon lisäksi pallokenttä sekä vanha ulkorakennus saunoineen ja ulkovessoineen. Pihapiiriin on rakennettu myös kiinteä hirsilaavu, lisäksi Vepsänjärven rannassa on koulun ulkorakennuksen nurkalla uimaranta laitureineen ja portaineen.


title: Conax

text: Conax AS on norjalainen yritys, joka tekee televisiolähetyksien salausjärjestelmiä. Yrityksen suurin omistaja on Telenor. Sen järjestelmiä käytetään salaamaan televisiokanavien kuvaa ja ääntä niiltä käyttäjiltä, jotka eivät ole ostaneet katseluoikeuksia.


title: Conax

text: Monet suuret televisioyhtiöt käyttävät Conax-järjestelmiä, niiden joukossa Canal Digital Pohjoismaissa ja PlusTV Suomessa.


title: Pohjoiskulman koulu

text: Pohjoiskulman koulu voi tarkoittaa seuraavia oppilaitoksia:


title: Akheloos (mytologia)

text: Akheloos () oli kreikkalaisessa mytologiassa jokijumala, joka härän hahmossa taisteli Herakleen kanssa Deianeirasta.


title: Akheloos (mytologia)

text: Akheloos oli vanhin Okeanoksen ja Tethyksen 3000 pojasta. Erään toisen version mukaan hän oli auringon ja maan poika. Yhdessä Kalliopen tai Terpsikhoren kanssa Akheloos sai kolme seireeniä: Leukosia, Ligeia ja Parthenope. Akheloos ja Herakles kosivat kummatkin Deianeiraa. Herakles voitti Akheloosin, minkä jälkeen tämä muuttui käärmeeksi, jonka Herakles melkein kuristi. Akheloos muuttui tämän jälkeen häräksi, jonka sarven Herakles kiskaisi irti. Naiadit lahjoittivat sarven yltäkylläisyyden jumalattarelle Amaltheialle, joka sulloi rikkautensa sarven sisälle. Tästä muodostui niin sanottu runsaudensarvi.


title: Al-Baqara

text:
Al-Baqara (, ) on Koraanin toinen suura.
Siinä on 286 säettä ja se on Koraanin pisin suura. Painopisteenä on kristittyjä ja ennen kaikkea juutalaisia vastaan suunnattu kritiikki. Suura on kirjoitettu Medinan kaudella, jolloin Muhammad toimi hengellisenä, poliittisena ja sotilaallisena johtajana. Hänen ilmestyksensä olivat käytännönläheisiä, jotka loivat pohjaa myöhemmälle islamilaiselle laille (šaria) ja elämäntavalle (sunna).


title: Al-Baqara

text: Suurin osa ilmestyksistä ovat kahden ensimmäisen vuoden aikana hijran jälkeen, mutta muutamat osat (esimerkiksi säkeet, joissa kielletään lainat) ilmestyivät myöhemmin, ja kolme viimeistä säettä ovat ilmestyneet Mekassa. Siinä on suuri määrä aiheita, kuten laki, ja se kertoo tarinoita Adamista, Mooseksesta ja Abrahamista. Pääteema on ohjaus: medinalaisten pakanoiden ja juutalaisten suostuttelu hyväksymään islam, ja varoittaa heitä ja teeskenteleviä Jumalan luomasta kohtalosta.


title: Al-Baqara

text: Suuran nimi tulee kiistasta Profeetta Mooseksen ja israelilaisten välillä: israelilaisten tulisi uhrata lehmä saadakseen tietää erään miehen murhaaja (katso 2:67–74). (Ei saa sekoittaa tunnettuun raamatulliseen tapaukseen, jossa Mooses kielsi israelilaisia palvomasta lehmää – tämäkin kerrotaan suurassa.)


title: Al-Baqara

text: Lehmän suura on yksi varhaisimmista suurista (al-Nisa’in ja muiden kanssa), joka mainitaan nimeltä jonkun muun kuin muslimin kirjoittamassa lähteessä. Johannes Damaskolainen (~730-luvulla) kertoo "Lehmän tekstistä".


title: Ture Junttu

text: Tuure (Ture) Armas Junttu (28. huhtikuuta 1911 Pirkkala – 24. syyskuuta 1981) oli suomalainen näyttelijä, ohjaaja ja teatterinjohtaja. Hän näytteli parisenkymmentä sivuosaa suomalaisessa elokuvassa, usein epämiellyttäviä tyyppejä tai arvovaltaisia herroja. Hän myös ohjasi, muun muassa Helsingin Kansanteatteri-Työväenteatterissa näytelmän "Yks’ tavallinen Virtanen" (1951). Junttu oli Helsingin Konservatorion lausuntaoppilas ja hänestä kehkeytyi arvostettu runonlausuja. Suurimman yleisönsä Junttu tavoitti Yleisradiossa, jossa hän 1950–1970-luvuilla lausui uudenvuodenaattoiltoina osia Eino Leinon runosta "Hymyilevä Apollo". Hänen äänensä on säilynyt myös useissa kuunnelmissa.


title: Ture Junttu

text: Ture Junttu syntyi Pirkkalassa maanviljelijäperheeseen. Hänen vanhempansa olivat Kalle Vihtori Junttu ja Alma Amalia Bohm. Juntulla oli kaksi vanhempaa sisarusta, Laura ja Erkki. Oppikoulun jälkeen hän opiskeli Sibelius-Akatemiassa konserttipianistiksi, mutta ei pitänyt rytmitajuaan tarpeeksi kehittyneenä. Ammatti löytyikin teatterin parista. Junttu oli Tampereen Teatterin kiinnitetty näyttelijä vuosina 1934–1942, sen jälkeen hän toimi neljä vuotta näyttelijä-ohjaajana Helsingin Kansanteatterissa sekä opettajana Teatterikoulussa. Sama teatteri yhdistyi myöhemmin Kansanteatteri-Työväenteatteriksi. Junttu johti teatteria vuosikymmenen 1951–1961, jonka jälkeen hän siirtyi freelanceriksi.


title: Ture Junttu

text: Juntun taiteellisia saavutuksia näyttämörooleissa olivat mm. "Hamlet", "Saituri" ja "Cyrano de Bergerac". Teatterinjohtajana hän oli uskalias löytöretkeilijä, jonka ansiosta parrasvaloihin pääsivät aikanaan unohtuneet Maiju Lassilan näytelmät.


title: Ture Junttu

text: Ture Juntun aktiivisin elokuvaura ajoittuu 1940-luvun puoliväliin. Hänen elokuvarooleistaan tunnetuimpia lienevät kreivi Spiegelberginä esiintyvä huijari klassikkoelokuvassa "Linnaisten vihreä kamari" ja Krister Gyllenskiöld elokuvassa "Sadan miekan mies". Elokuvassa "Poika eli kesäänsä" hänet nähdään varatuomari Erik Bruniuksena. Junttu näyttelee elokuvatöissään tyypillisesti hyvässä sosioekonomisessa asemassa olevaa henkilöä tai huijaria, joka teeskentelee olevansa sellainen taloudellisia etuja saavuttaakseen.


title: Ture Junttu

text: Ture Junttu avioitui mainospäällikkö Sirkka Vanamon kanssa sota-aikana vuonna 1944. Joulun alla 1946 heille syntyi tytär, joka kuoli vain päivän ikäisenä.


title: Ture Junttu

text: Junttu palkittiin Pro Finlandia -kunniamerkillä vuonna 1972.


title: Laivakangas

text: Laivakangas voi tarkoittaa seuraavia:


title: Joloksentie

text: Joloksentie on Oulussa sijaitseva Suomen tieverkkoon kuuluva pohjois–eteläsuuntainen yhdystie, joka yhdistää Ylikiimingin ja Joloksen kaupunginosat valtatiehen 20. Tien pituus on noin 21 kilometriä, se on koko matkaltaan kaksikaistainen ja päällystetty. Tie on numeroitu yhdystieksi 8341. Suurimmalla osalla tietä nopeusrajoitus on 80 kilometriä tunnissa.


title: Joloksentie

text: Tie alkaa haarautumalla seututeiden 833 ja 836 risteyksessä Ylikiimingin taajamassa, ylittää Kiiminkijoen ja johtaa Kirkkosaaren halki koilliseen Kääriänperään ja Säävälään, josta se jatkuu pohjoiseen Jolokselle sivuten Jolosjärveä. Jolokselta tie johtaa luoteeseen, ja tielinjaus muuttuu mutkaiseksi. Tien profiilissa on viimeisellä osuudella useita jyrkkiä mutkia sekä nousuja ja laskuja. Tie liittyy valtatiehen 20 Mannilassa Arkalan länsipuolella.


title: Bulqizë

text: Bulqizë (albaniaksi myös Bulqiza) on pieni kaupunki Itä-Albaniassa samannimisessä laaksossa. Kaupungissa on noin 31 000 asukasta (2011 arvio).


title: Bulqizë

text: Vuonna 1948 Bulqizësta löydettiin kromia. Sitä alettiin louhia kahden vuoden päästä Neuvostoliiton avustuksella. Sen takia pienestä kylästä kasvoi kaupunki ja malmin jalostamiseen perustettiin tehdas. Kaupungin kaivosta pidetään Albanian suurimpana. Siitä huolimatta kommunistihallinnon romahtamisesta 1991 suurin osa työntekijöistä on menettänyt työnsä.


title: Dennis Viollet

text: Dennis Sydney Viollet (20. syyskuuta 1933 Manchester – 6. maaliskuuta 1999) oli englantilainen jalkapalloilija, pelipaikaltaan hyökkääjä. Manchester Unitedin oma juniori aloitti ammattilaisena vuonna 1950 ja debytoi Unitedissa 11. huhtikuuta 1953 ottelussa Newcastlea vastaan.


title: Dennis Viollet

text: 1950-luvulla tehokkaan hyökkäysparin Tommy Taylorin kanssa muodostanut Viollet oli tärkeä pelaaja Unitedin mestaruusvuosina 1956 ja 1957. Viollett selvisi traagisesta Münchenin lento-onnettomuudesta, jossa kuoli kahdeksan Manchester Unitedin pelaaja, muun muassa Taylor. Onnettomuuden jälkeen vuonna 1960 Viollet teki 32 maalia pelaamassaan 36 ottelussa. Yhteensä hän teki Unitedin paidassa 178 maalia 291 ottelussa. Maalimäärällään hän jakaa neljännen sijan George Bestin kanssa seuran historian maalintekijätilastossa. Enemmän maaleja ovat tehneet vain Sir Bobby Charlton, Denis Law ja Jack Rowley.


title: Dennis Viollet

text: Viollet edusti urallaan myös Stoke Citya, Baltimore Baysia ja Witton Albionia. Hän toimi myös managerina.


title: Dennis Viollet

text: Viollet pelasi Englannin maajoukkueessa kaksi maaottelua.


title: Sinisilmä-Mickey

text:
Sinisilmä-Mickey ("Mickey Blue Eyes") on vuonna 1999 valmistunut komediaelokuva. Sen ohjasi Kelly Makin.
Michael Felgate (Hugh Grant), huutokauppakamarin vetäjä on rakastunut elämänsä ensimmäistä kertaa oikein kunnolla. Vain kolmen kuukauden seurustelun jälkeen hän kerää kaiken rohkeutensa ja kosii Ginaa (Jeanne Tripplehorn) ravintolassa. Michaelin hämmästykseksi Gina vannoo ikuista rakkauttaan, mutta kieltäytyy menemästä Michaelin kanssa naimisiin. Michael ihmettelee tätä kovasti, mutta ei kuitenkaan aio luovuttaa. Yrittäessään suostutella Ginaa muuttamaan mielensä Michael tapaa hänen isänsä, Frankin (James Caan), ja tämän lähimmät ystävät. Michaelille selviää näiden "ystävien" ammatti ja elämäntehtävä, eikä he hoida kaikkea ihan laillisesti. Michael pian huomaa pesevänsä "perheen" rahoja huutokauppakamarinsa kautta, olevansa osallisena murhassa ja esittävänsä gangsteria nimeltä Sinisilmä-Mickey. Elokuva kestää noin tunnin ja 40 minuuttia.


title: Aromi

text:
Aromi on kasvien ja niistä tehtyjen tuotteiden erikoinen tuoksu. Usein aromi mielletään hyväksi tuoksuksi tai mauksi. Aromit valmistetaan haihtuvista eli eteerisistä öljyistä. Elintarvikkeiden lisäainearomit voivat olla joko luontaisia (jolloin ne on eristetty marjoista tai hedelmistä) tai keinotekoisesti valmistettuja. Euroopan unionissa on
tällä hetkellä käytössä noin 2 500 kemiallisesti yksilöityä aromiainetta.


title: Aromi

text: Viineistä puhuttaessa aromeiksi kutsutaan yksittäisiä tuoksuja (esimerkiksi sitruunan tai tammen aromi), joista muodostuu viinin kokonaistuoksu eli "bouquet".


title: Fahrenheit

text: Fahrenheit tarkoittaa seuraavia asioita:


title: Jayson Sherlock

text: Jayson Sherlock on australialainen extreme metal -muusikko, joka on toiminut rumpalina death metal -yhtyeessä Mortification vuosina 1990–1993 ja doom metal -yhtyeessä Paramaecium vuosina 1993–1999 sekä myös Hordessa, jossa hän käytti pseudonyymiä Anonymous.


title: Jayson Sherlock

text: Sherlockin rumpujen soittotyyli erikoista ja taitavaa sekä erikoista siinä on nopea tuplabasarien blast beat -työskentely. Monet pitävät häntä yhtenä parhaimmista äärimetallirumpaleista. Rumpujen lisäksi hän soittaa myös muita instrumentteja kuten kitaraa ja bassoa.


title: Jayson Sherlock

text: Sherlock kuvitti useat yhtyeidensä albumien kansilehdet sekä suunnitteli logot ja oheistuotteita. Nykyään hän työskentelee graafisena suunnittelijana ja soittaa rumpuja yhtyeissä InExordium ja Altera Enigma.


title: Quasimodo (sarjakuvahahmo)

text: Quasimodo (Quasi-Motivational Destruct Organism) on Marvel-kustantamon sarjakuvissa esiintyvä superroisto. Hahmon ensiesiintyminen tapahtui "Fantastic Four Annual"-lehden numerossa 4 (1967). Ihmismuotoon hänet muokattiin "Fantastic Four Annual" -lehden numerossa 5. Quasimodon loivat Stan Lee ja Jack Kirby. Hahmon nimi ja osin ulkomuotokin on lainattu Victor Hugon "Notre Damen kellonsoittaja" -romaanin rujolta päähenkilöltä.


title: Quasimodo (sarjakuvahahmo)

text: Suomessa Quasimodo nähtiin ensimmäistä kertaa "Kostajat Erikoisjulkaisu 1992" -julkaisussa.


title: Quasimodo (sarjakuvahahmo)

text: Tiedemies Hullu Haihattelija loi alun perin Quasimodon avukseen taisteluun Ihmenelosia vastaan. Haihattelija yritti usuttaa Ihmissoihtu -androidin Liekkiä vastaan, mutta epäonnistuttuaan joutui pakenemaan paikalta.


title: Quasimodo (sarjakuvahahmo)

text: Quasimodo jäi unohduksiin Haihattelijan piilopaikkaan, kunnes Hopeasurffari sattui kuulemaan robotin anelut. Hyväntahtoinen Surffari käytti voimiaan ja antoi Quasimodolle ihmismuodon. Ohjelmointinsa mukaisesti Quasimodo kuitenkin kävi vapauttajansa kimppuun, kunnes Hopeasurffari vangitsi robotin patsaaksi todeten "Mutta jääköön hän muistuttamaan niitä loputtomia, jotka eivät koskaan ajattele... että ilman sielua ruumis voi olla vain... patsas!"


title: Quasimodo (sarjakuvahahmo)

text: Quasimodo onnistui kuitenkin vapauttamaan itsensä vankilastaan ja hän haastoi Hämähäkkimiehen sekä Haukansilmän taisteluun kanssaan. Myöhemmin vallanhaluinen robotti taisteli Ihmenelosia vastaan, mutta päätyi tietokoneeksi Venäjälle.


title: Quasimodo (sarjakuvahahmo)

text: Myöhemmin Vision karkotti Quasimodon ruumiittoman älykkyyden avaruuden syövereihin, josta Quasimodon onnistui kaapata itselleen Stark Internationalin satelliitin. Kontrolloiden satelliitin systeemejä Quasimodo onnistui luomaan itselleen robottikehonsa uudelleen. Toimissaan Quasimodo ajautui luonnollisesti törmäyskurssille Tony Starkin alias Rautamiehen kanssa.


title: Quasimodo (sarjakuvahahmo)

text: Starkin onnistui siirtämään Quasimodon tietoisuus virtuaalitodellisuuteen, jossa tämä sai kokea saaneensa viimein täydellisen ruumiin. Onnellinen Quasimodo pysyttelee virtuaalitodellisuudessa, jossa Starkin on helppo valvoa häntä.


title: Quasimodo (sarjakuvahahmo)

text: Hopeasurffari loi Quasimodon ensimmäisen robottiruumiin, joten se on kosmisella voimalla käyvä ja osittain orgaaninen luomus. Ruumiilla on suuret fyysiset voimat, joiden avulla Quasimodo kykenee repimään tonnien painoisia betonipaloja taloista ja heittelemään niitä ihmisten niskaan. Hänen ruumiinsa kesti hyvin Hopeasurffarin energiaiskun. Quasimodo kykenee vasemmasta silmästään ampumaan voimakkaan sädeiskun.


title: Quasimodo (sarjakuvahahmo)

text: Koska Quasimodo on tietokone, hän kykenee äärimmäisen nopeisiin analyyseihin erilaisista tilanteista. Quasimodolla on samanlaisia päätelmätaitoja kuin mitä hänen isännällään Hullulla Haihattelijalla.


title: Quasimodo (sarjakuvahahmo)

text: Quasimodo kykenee myös siirtämään tietoisuutensa toisiin tietokoneisiin ja hallitsemaan niitä.


title: Quasimodo (sarjakuvahahmo)

text: Taistellessaan Rautamiestä vastaan Quasimodo oli turhautunut siitä, että hänen ohjelmointinsa ei sisältänyt luovaan työhön soveltuvaa ohjelmistoa. Siksi Quasimodon itsensä luoma robottiruumis oli karkea. Useimmiten juuri Quasimodon rajoittunut ohjelmointi sitoo olentoa.


title: Nurminata

text: Nurminata ("Festuca pratensis") on tuulipölytteinen yleinen heinäkasvi.


title: Nurminata

text: Nurminata on kirkkaanvihreä, kapealehtinen ruohokasvi. Nurminadan röyhy on vaalean vihreä, tähkylät suuria ja pitkulaisia, niitä kannattelevat kukinnon haarat tukevia ja lyhyitä.


title: Nurminata

text: Nurminataa tavataan koko Euroopassa Lappia ja Espanjaa lukuun ottamatta, Venäjän keskiosissa sekä viljeltynä Pohjois-Amerikan itäosissa.


title: Nurminata

text: Nurminata kasvaa melko kuivilla paikoilla. Kasvi voi risteytyä joskus englanninraiheinän ("Lolium perenne") tai italianraiheinän ("Lolium multiflorum") kanssa.


title: Nurminata

text: Nurminataa käytetään sekä rehuna että nurmisiemenseoksissa.


title: Mireia García

text: Mireia García Sánchez (s. 31. heinäkuuta 1981, Viladecans, Katalonia) on entinen espanjalainen uimari, joka osallistui kotimaansa riveissä Kesäolympialaisiin 2000. Ennen olympialaisia hän oli voittanut pronssia 200 metrin perhosuinnissa pitkän radan EM-kilpailuissa 2000 Helsingissä.


title: Wyomia Tyus

text: Wyomia Tyus (s. 29. elokuuta 1945 Griffin, Georgia, Yhdysvallat) on entinen yhdysvaltalainen pikajuoksija. Hän oli ensimmäinen nainen, joka pystyi uusimaan 100 metrin juoksun olympiavoittonsa; hän oli nopein Tokiossa 1964 ja Méxicossa 1968.


title: Wyomia Tyus

text: Tyus opiskeli Tennesseen yliopistossa ja osallistui vuoden 1964 kesäolympialaisiin 19-vuotiaana. Hän saavutti kultamitalinsa lisäksi hopeaa 4 × 100 metrin viestijuoksussa. Seuraavina vuosina hän voitti lukuisia kansallisia mestaruuksia juoksulajeissa ja kultamitalin Pan-Amerikan kisoissa. Vuonna 1968 hän osallistui jälleen olympialaisiin ja uusi olympiavoittonsa 100 metrillä. Tyus selviytyi myös 200 metrin loppukilpailuun, jossa hän sijoittui kuudenneksi. Hän juoksi ankkuriosuuden 4 × 100 metrin viestijuoksussa ja voitti kolmannen kultamitalinsa.


title: Wyomia Tyus

text: Tyus vetäytyi amatööriurheilusta vuoden 1968 olympialaisten jälkeen.


title: Rahonavis

text: Rahonavis oli lintumainen, dromaeosaureihin kuulunut teropodisuku. Se oli lihansyöjä ja mahdollisesti lentokykyinen. "Rahonavis" eli 71–66 miljoonaa vuotta sitten myöhäisliitukaudella Maastricht-vaiheella. "Rahonaviksen" fossiileja on löydetty Madagaskarilta.


title: Rahonavis

text: "Rahonavis" tarkoittaa ”uhkaa pilvilinnusta”. Nimi on yhdistelmä malagassin kielen sanasta ”rahona”, joka voi tarkoittaa pilveä tai uhkaa, mutta tässä tapauksessa pilveä ja uhkaa ja latinan kielen sanasta ”avis”, joka tarkoittaa lintua. Lajiepiteetti "ostromi" on annettu John Ostromin kunniaksi, joka laittoi uutta eloa Thomas Henry Huxleyn paljon parjattuun teoriaan siitä, että linnut kehittyivät dinosauruksista.


title: Rahonavis

text: "Rahonavikselle" annettiin alun perin nimeksi "Rahona", mutta kesti vain 21 päivää, kunnes nimeäjät tajusivat, että nimi oli jo annettu eräälle koiperhoselle vuonna 1975. Kuitenkin, yhdistämällä ovelasti sanan ”Rahona” (malagassiksi uhka) ja sanan ”avis” (latinaksi lintu), he löysivät tien nimeämiskysymyksen ympäri ja onnistuivat täydellisesti kuvaamaan nimessä dinosauruksen molemmat ominaisuudet: sen kyvyn lentää ja oletetusti sitkeät saalistustavat, melko vaatimattomasta koosta huolimatta.


title: Rahonavis

text: "Rahonaviksen" pituus oli 70 senttimetriä ja paino yksi kilogramma. Sillä oli sekä dinosauruksen että linnun piirteitä. Vaikka "Rahonaviksen" on joskus kuviteltu olleen lintu, on mahdollista, että se oli enemmän dromaeosaurin kaltainen. Jotkut pitävät "Rahonavista" lentokykyisenä, todisteena pitkistä eturaajoista ja nivelsiteiden kiinnityskohdista olkapäähän, mikä todistaa "Rahonaviksen" omanneen välttämättömiä siiven liikeasteita lentämistä varten.


title: Rahonavis

text: "Rahonaviksen" fossiilit löydettiin luoteis-Madagaskarissa vuonna 1995. Löydettyihin fossiileihin lukeutuu yksi osittainen luuranko. Luurangossa oli säilynyt osia siivestä ja olkaluista. Luuranko löydettiin pieneltä, paljolti tiheän ruohoston peittämältä alueelta, jonka tuli paljasti mäenrinteestä. Samalla paljastui titanosaurin fossiileja, joiden joukossa oli myös "Rahonaviksen" luuranko.


title: Artemis Fowl: Kadonnut siirtokunta

text: Artemis Fowl: Kadonnut siirtokunta on Eoin Colferin kirjoittaman Artemis Fowl -kirjasarjan viides teos. Kirja ilmestyi vuoden 2006 lopussa ja Jaakko Kankaanpään suomennos helmikuussa 2007.


title: Artemis Fowl: Kadonnut siirtokunta

text: HAL:illa ei mene hyvin, sillä komentaja Julius Root on kuollut, Holly Short on eronnut ja Rootin tilalle on tullut Ark Sool. Mutta hyvin ei mene Artemiksellakaan: hän on saanut käsiinsä tiedostoja demonien aikaloitsusta, joka on pitänyt demonit Limbossa kymmenentuhatta vuotta. Loitsu alkaa purkaantua ja pian demoneita sinkoilisi ympäri aikaa ennalta-arvaamattomiin paikkoihin. Jos demoneita alkaisi ilmestyä ympäri maailman, keijujen salainen kulttuuri paljastuisi. Sattumalta Artemis tempautuu demonin matkaan ajan halki, mutta Butlerin onnistuu ankkuroida heidät omaan aikaansa hopeakorun avulla.


title: Artemis Fowl: Kadonnut siirtokunta

text: Holly Short kutsutaan salaiseen erikoisyksikkö Osasto kahdeksaan. Hän lähtee auttamaan Artemista, joka on tarkkailemassa uusinta materilisaatiopaikkaa, Teatro Massimo Bellini -teatteria. He huomaavat yllätyksekseen, että eräs tyttönero nimeltä Minerva Paradizo on päässyt selville keijuista ja kaappaa demonin. Hän aikoo esitellä sen Nobel-komitealle ja olla nuorin koskaan Nobel-palkinnon voittanut. Hänen suunnitelmansa toimii hyvin kunnes Artemis, Holly, Foaly, Mulch sekä tonttu nimeltä Doodah Day sotkevat kaiken. Holly joutuu Minervan vangiksi, mutta pääsee itse karkuun ja auttaa myös Numero 1 pakoon.


title: Artemis Fowl: Kadonnut siirtokunta

text: Valitettavasti turvallisuusmies Billy Kong ottaa Minervan panttivangiksi, joten Artemis tarjoutuu myymään hänelle demonin. Artemiksen juonen avulla sekä Minerva että Numero 1 saadaan elävänä takaisin, mutta Billy Kongin onnistuu laittamaan Hollyn ranteeseen pommin, jonka on tarkoitus räjähtää Hybrasilla, demonien saarella. Numero 1 herättää henkiin toisen, itsensä kiveksi muuttaneen velhon.


title: Artemis Fowl: Kadonnut siirtokunta

text: Artemiksen on tarkoitus purkaa pommi ennen räjähdystä, joten Holly lennättää hänet, Numero 1 sekä velhovanhus Qwanin viereiseen rakennukseen. Hollyn siivet eivät kestä painoa ja he alkavat tippua alas. Artemis lähettää heidät demonien saarelle irrottamalla demonin tästä ulottuvuudesta.


title: Artemis Fowl: Kadonnut siirtokunta

text: Matkattuaan aikatunnelin läpi Artemis kumppaneineen saa vastaansa armeijallisen verenhimoisia demoneita. Artemiksen on onnistunut nappaamaan hippusen taikuutta aikatunnelissa.


title: Artemis Fowl: Kadonnut siirtokunta

text: Qwan ja Numero 1 alkavat hätäisesti purkaa aikaloitsua ja vajoavat transsiin. Saaren Limbossa pitävä aikaloitsu rakoilee vauhdilla ja demonien johtajan, Abbotin, onnistuu tappaa Holly Short, Qwan ja Numero 1. Ajan rakoilun vuoksi aika hyppää sekunnin ajaksi menneisyyteen, jolloin Artemis pelastaa ystävänsä ampumalla Abbotia selkään menneisyydessä.


title: Artemis Fowl: Kadonnut siirtokunta

text:
Selviää, että Abbot, ainoa koskaan ihmisten maassa selvinnyt ja takaisin Limboon päässyt demoni, sekoitti alkuperäisen loitsun, jonka vuoksi kaikki velhot (Qwania lukuun ottamatta) lensivät avaruuteen ja kuolivat. Sekoittaessaan loitsun hän ja nuori demonivelho sulautuivat yhteen kiehuvassa laavassa ja lennähtivät tulevaisuuden maailmaan. Abbot oli saanut nuoren demonivelhon taikuuden, jonka oli piilottanut muiden
silmiltä välttääkseen epäilyksiä.
Abbot saapui sattumalta Minervan kartanon pihalle ja lukittautui väliaikaisesti ihmisten maailmaan. Palatessaan Limboon hän otti mukaan romaanin ja varsijousen.


title: Artemis Fowl: Kadonnut siirtokunta

text: Abbot menettää tajuntansa Artemiksen ampuessa tätä selkään. Yhdessä Artemis, Holly, Qwan, Numero 1 ja Abbot (tajuttomana) muodostavat taikapiirin pommin ympärille kuljettaakseen demonien saaren pois Limbosta. Abbotin tajuttomuus herättää tämän sisällä uinuneen demonivelhon, jonka voimia Abbot on käyttänyt.


title: Artemis Fowl: Kadonnut siirtokunta

text: Palattuaan 2000-luvulle he saavat tietää olleensa poissa kolme vuotta. Butler on muuttanut rannalle odottamaan Artemista ja ystävystynyt Minervan kanssa. Artemiksen ja Hollyn toiset silmät ovat vaihtuneet aikatunnelissa, eikä tilannetta voida korjata. Artemis valehtelee Hollylle käyttäneensä kaiken taikuutensa tunnelissa. Numero 1 antaa Abbotin kehon hallinnan Qweffordille, nuorelle demonivelholle.


title: Artemis Fowl: Kadonnut siirtokunta

text: Kirjan alareunassa on tekstiä maahiseksi, jota voi lukea, jos osaa kirjaimet (kirjainten koodiavain löytyy kirjasta "".) Teksti menee näin:


title: Artemis Fowl: Kadonnut siirtokunta

text: "´´Demonien kirjoituskääröissä kerrotaan velhosta joka tulee pelastamaan kansamme mutta minä en luottaisi kääröihin liikoja. Niissä sanotaan myös että kaniinit ovat kaikkivaltiaita ja että paras lääke kurkkukipuun on lannasta ja vanhoista sukista tehty haude. Neuvoisin siis lukemaan niitä harkiten. Niissä kerrotaan kuitenkin muutamia vihjeitä joista voi olla hyötyä. Jos olet sanotaanko ihminen etkä ole koskaan tavannut demonia. Mikä tietysti on aika epätodennäköistä. Jos nimittäin olet ihminen et pysty edes lukemaan tätä. Eli miten tullaan toimeen demonien kanssa. Ensinnäkin älä koskaan lyö demonia hänen omalla miekallaan. Se on pahin mahdollinen loukkaus ja siitä saattaa seurata sukupolvesta toiseen kestävä verikosto. Voit aivan hyvin lyödä demonia omalla miekallasi, silloin hän onnittelee sinua hyvästä suorituksesta, mutta vain taitamaton soturi menettää miekkansa niin että se joutuu vihollisen käsiin. Jos saat sellaisen tilaisuuden, älä käytä sitä. Toiseksi demoneilla on ilmeikäs elekieli, jossa pakaroiden läimäyttelyllä on suuri merkitys. Tärkeintä on että ei läimäytä väärää pakaraa. Älä koskaan läimäytä kenenkään muun pakaraa paitsi jos hän lyö sinua omalla miekallasi, se ei kuulu hyviin tapoihin. Pidä myös mielessä oikean ja vasemman pakaran ero. Jos ohikulkija kääntää takamuksensa sinua kohti ja läimäyttää vasenta pakaraansa, se tarkoittaa että sinä yönä paistaa täysikuu ja hän kutsuu sinut mukaansa perinteiselle metsästysretkelle. Jos hän läimäyttää oikeaa pakaraansa, se tarkoittaa vain että olet hänen mielestään hänen oikean pakaransa näköinen. Kuten huomaat, väärinkäsityksen vaara on suuri. Kolmanneksi älä koskaan pane kättä suun eteen kun aivastat. Päästä aina aivastus lentämään vapaasti. Lääkintädemonien mukaan jokaisessa aivastuksessa on miljoonittain pikkuruisia demoneja jotka leijuvat ympäri maailmaa kunnes löytävät sopivan ihmisen. Sitten ne laskeutuvat ihmisen päälle ja alkavat hakata hänen päänahkaansa pienillä kirveillään. Siitä ihmiset saavat kauhean päänsäryn ja heidät on helppo voittaa taistelussa. Eli aina kun demoni aivastaa läimäytä oikeaa pakaraasi aivastuksen suuntaan jotta pikkuruiset demonit voivat viedä sellaisen terveisen ihmiselle kun laskeutuvat heidän päälleen.´´"


title: Dahlem

text: Dahlem on yksi Berliinin kaupunginosista (). Se sijaitsee Steglitz-Zehlendorfin hallintoalueella ("Bezirk") kaupungin lounaisella esikaupunkialueella. Dahlem on yksi kaupungin rikkaimmista osista. Siellä sijaitsee myös Freie Universität Berlinin pääkampus, useita muita korkeakouluja ja tutkimuslaitoksia sekä merkittävä museokeskittymä. Vuoden 2011 lopussa Dahlemilla oli 15 737 asukasta. Kaupunginosan pinta-ala on 8,39 km² ja väestötiheys 1876 as./km².


title: Dahlem

text: Ensimmäinen kirjoitettu tieto Dahlemista on vuodelta 1275. Se yhdistettiin Berliiniin vuonna 1920, jolloin siitä tuli Zehlendorfin hallintoalueen alainen kaupunginosa. Kylmän sodan aikana Dahlem kuului Länsi-Berliiniin. Koska monet Berliinin taiteellisista, kulttuurillisista ja koulutuksellisista laitoksista sijaitsivat alkujaan Itä-Berliinissä, monet siirtyivät Dahlemiin 1950- ja 1960-luvuilla. Vuonna 2001 Zehlendorfin hallintoalue yhdistettiin Steglitzin hallintoalueen kanssa Steglitz-Zehlendorfiksi, johon Dahlem on sittemmin kuulunut.


title: Dahlem

text: Dahlemiin kulkee Berliinin metron linja U3. Dahlemin metroasemia ovat Breitenbachplatz, Dahlem-Dorf, Oskar-Helene-Heim, Podbielskiallee ja Thielplatz.


title: Manitoba Provincial Highway 9

text: Manitoba Provincial Highway 9 on Manitoban provinssin ylläpitämä valtatie Kanadassa. Tie alkaa Winnipegin kaupungin rajalta Winnipeg City Route 52:lta ja johtaa pohjoiseen Gimlin kaupunkiin.


title: Manitoba Provincial Highway 9

text: Winnipegin ja Selkirkin välillä tieosuuden lempinimi on Main Street. Nimitys johtuu siitä, että molemmissa kaupungeissa tien virallinen nimi on Main Street. Valtatie sivuuttaa Selkirkin keskustan ohitustietä pitkin. Kaupungin keskustassa kulkeva entinen valtatieosuus on nimeltään Manitoba Provincial Highway 9A.


title: Manitoba Provincial Highway 9

text: Alun perin Manitoba Provincial Highway 9 käsitti nykyiset tieosuudet Route 180 ja Route 57, jotka johtivat Winnipegin keskustan lävitse. Nykyinen valtatie 9 oli ennen numeroitu valtatieksi 4. Reittimuutokset nykyisiksi suoritettiin 1980-luvulla.


title: Uinti kesäolympialaisissa 1908

text: Kesäolympialaisissa 1908, Lontoossa, uitiin kuusi uintimatkaa, ainoastaan miehille. Suomi ja Kanada osallistuivat ensimmäistä kertaa olympiauinteihin.


title: Uinti kesäolympialaisissa 1908

text: Belgia, Italia, Suomi, Kanada, Alankomaat ja Ranska lähettivät myös urheilijoita uintiin, mutta he eivät sijoittuneet mitaleille.


title: Ykskivi

text: Ykskivi tarkoittaa seuraavia maantieteellisiä kohteita:


title: Timo Mänty

text: Timo Mänty (s. 1960) on suomalainen yritysjohtaja. Hän oli Rautakirjan toimitusjohtaja ja monissa muissa Sanoma Trade -liiketoimintaryhmän tehtävissä, ennen kuin aloitti Onnisen toimitusjohtajana 2011.


title: Timo Mänty

text: Mänty on valmistunut kauppatieteiden maisteriksi Turun kauppakorkeakoulusta. Rautakirjassa Mänty toimi Lehtipisteen johtajana 1990–1993, Suomalaisen Kirjakaupan varatoimitusjohtajana 1992–1993 ja Finnkinon toimitusjohtajana 1996–2008. Ennen siirtymistään Rautakirja-konserniin Mänty työskenteli Suomen Unileverissä eri päällikkötehtävissä ja Hartwallin markkinointijohtajana.


title: Timo Mänty

text: Männyn luottamustehtäviin kuuluvat Suomen Filmikamarin hallituksen puheenjohtajuus ja Suomen elokuvateatteriliiton hallituksen varapuheenjohtajuus. Hän on lisäksi mm. Jokereiden jääkiekkojoukkuetta pyörittävän Jokerit HC Oy:n hallituksessa.


title: Matkakeskustunneli

text: Matkakeskustunneli on kävelytunneli Tampereen keskustassa. Se yhdistää asema-aukion Tullin alueeseen.


title: Matkakeskustunneli

text: Tunneli lähtee rautatieasemalta entisen Ale-Pubin kohdalta ja kulkee henkilöratapihan alitse päättyen Tullin alueelle rakennetun toimistotalon, KSOY Pendoliinon alakertaan. Tunnelista tulee neljä hissi- ja kolme liukuporrasnousua asemalaitureille. Matkakeskustunnelin pituus on 100 metriä. Tunneli on kahdeksan metriä leveä, ja sen molemmissa päissä on liiketilaa.


title: Matkakeskustunneli

text: Matkakeskustunneli avattiin 1. heinäkuuta 2008. Myöhemmin rakennetaan vielä radan suuntainen, Matkakeskustunnelin ja nykyisen asematunnelin yhdistävä Pendolino-tunneli.


title: Matti Kekkonen

text: Matti Kaleva Kekkonen (4. syyskuuta 1928 Helsinki – 3. heinäkuuta 2013 Helsinki) oli suomalainen juristi, poliitikko ja virkamies. Maalaisliiton, sittemmin Keskustapuolueen kansanedustajana hän toimi vuosina 1958–1970. Lisäksi hän toimi toisena kulkulaitosten ja yleisten töiden ministerinä Paasion ensimmäisessä hallituksessa vuosina 1967–1968. Vuosina 1970–1979 hän työskenteli hallitusneuvoksena ja vuodesta 1979 osastopäällikkönä Maa- ja metsätalousministeriön yleisellä osastolla.


title: Matti Kekkonen

text: Matti Kekkonen oli toinen presidentti Urho Kekkosen ja Sylvi Kekkosen kaksospojista. Hänen veljensä oli diplomaatti Taneli Kekkonen.


title: Matti Kekkonen

text: Matti Kekkonen oli koulutukseltaan lakimies. 1950–1960-luvuilla hän työskenteli muun muassa Yhtyneitten Paperitehtaitten lakimiehenä ja oli jonkin aikaa myös Maalaisliiton palveluksessa. Presidentin valitsijamiehenä hän oli vuosien 1962 ja 1968 vaaleissa.


title: Matti Kekkonen

text: Matti Kekkonen toimi Urho Kekkosen arkistoa ylläpitävän Tasavallan Presidentin Arkistosäätiön ensimmäisenä puheenjohtajana vuosina 1970–1998.


title: Matti Kekkonen

text: Matti Kekkonen kilpaili yleisurheilussa. Hän saavutti kolmiloikassa SM-pronssia Kalevan kisoissa 1953 hypättyään ennätyksensä 14,45 m.


title: Matti Kekkonen

text: Matti Kekkonen oli naimisissa musiikinopettaja, opetusneuvos Marja Linnalan (1932–2015) kanssa vuosina 1954–1973. Heillä on yksi tytär, Salla Kekkonen (s. 1957). Marja Linnala (myöh. Linnankivi) julkaisi musiikin oppikirjoja sekä muistelmateokset "Töölön tyttö" (2003) ja "Kekkosten miniänä" (2010). Marja Linnankiven isä oli säveltäjä ja musiikinopettaja Eino Linnala.


title: Matti Kekkonen

text: Matti Kekkonen kuoli 84-vuotiaana Helsingissä 3. heinäkuuta 2013.


title: Enstenin tunnusmajakka

text: Enstenin tunnusmajakka eli pooki on pienellä Enstenin luodolla Mustasaaren kunnassa Vaasan edustalla sijaitseva merimerkki. Ulkomuodoltaan Enstenin pooki on korkean pyramidin muotoinen, hirsirakenteinen merimerkki, joka on rakennettu vuonna 1882. Enstenin pooki on viimeinen Suomen vesialueille rakennettu tunnusmajakka.


title: Enstenin tunnusmajakka

text: Tunnusmajakka on rakennettu yhdistämällä kaksi hirsirakenteista arkkua, jotka oli alun perin tarkoitettu loistotornin perustaksi.


title: Skrjabin

text: Skrjabin on muun muassa seuraavien henkilöiden sukunimi:


title: Juan de Anchieta

text: Juan de Anchieta (1462 – 30. heinäkuuta 1523) oli espanjalainen renessanssiajan säveltäjä.


title: Juan de Anchieta

text: Anchieta syntyi baskiperheeseen. Vuosina 1489–1519 hän toimi hoveissa Kastiliassa ja Aragoniassa. Hän kävi mahdollisesti myös Alankomaissa. Vuonna 1519 hän vetäytyi papiksi Azpeitiaan.


title: Juan de Anchieta

text: Anchieta oli aikansa johtavia säveltäjiä maassaan. Häneltä on säilynyt kolmisenkymmentä teosta, joiden joukossa on mm. kaksi kokonaista messua ja motetteja.


title: Turun sataman rautatieasema

text: Turun sataman rautatieasema (, virallinen nimi Turku satama, , ratakm 277+696) on Turun satamassa sijaitseva Suomen rataverkon rautatieasema, jonka henkilöliikenne on sidottu satamaan tulevien ja lähtevien matkustajalaivojen aikatauluihin. Asemalla ei ole varsinaista asemarakennusta. Asemalta on yhteydet Helsinkiin ja Tampereelle sekä Ouluun. Liikennepaikka on virallisesti osa Turun liikennepaikkaa. Asemalla on keskilaituri, jonka kummallakin puolella on raiteet 1 ja 2. Pääsääntöisesti Tampereen suuntaan on liikennöity raiteelta 1 ja Helsinkiin raiteelta 2.


title: Turun sataman rautatieasema

text: Asema avattiin liikenteelle 23.6.1876. Asemarakennus tavaraliikennettä ja tullia varten valmistui kuitenkin vasta vuonna 1899, ja se sijaitsi lähellä nykyistä Viking Linen terminaalia. Henkilöliikenne sataman asemalle aloitettiin vuonna 1901 matkustajalaivojen siirryttyä Aurajoen varrelta Kanavaniemelle, jossa satama nykyäänkin sijaitsee. Liikenne keskustan asemalta satamaan oli aluksi epäsäännöllistä, koska laivoilla ei ollut tarkkoja kulkuaikoja.


title: Turun sataman rautatieasema

text: Silja Linen terminaalin valmistuminen vuonna 1972 lyhensi matkustajaraiteita, jotka kulkivat aiemmin vanhalle terminaalirakennukselle saakka. Terminaalissa oli junasuorittajan toimiston lisäksi VR:n lipunmyynti. Viking Linen aloittaessa seuraavana vuonna liikenteen Turun ja Tukholman välillä myös sen uudelle terminaalille avattiin oma seisake 18.7.1973. Epäkäytännöllisyyden ja kustannusten vuoksi Vikingin seisake lakkautettiin vuonna 1982, jolloin sataman koko henkilöliikenne siirtyi kulkemaan Turun linnan eteläpuolelta. Nykyisen muotonsa liikennepaikka sai vuonna 1992, kun tasoristeysten määrän vähentämiseksi laitureita siirretiin lähemmäs linnaa.


title: Turun sataman rautatieasema

text: Aseman vieressä on linja-autoterminaali, josta lähtee laivojen kulkuaikoina pikavuorobusseja eri puolille maata.


title: Turun satama (täsmennyssivu)

text: Turun satama voi tarkoittaa:


title: Hypnoterapia

text: Hypnoterapia on terapiamuoto, jossa potilaan ongelmia käsitellään saattamalla tämä hypnoosiin. Hypnoterapian on todettu olevan tehokas hoitomuoto esimerkiksi paniikkihäiriön ja pelkojen hoitoon, kun se yhdistetään psykoterapeuttiseen työskentelyyn.


title: Hypnoterapia

text:
Hypnoterapiaa käytetään usein potilaan käyttäytymisen, emotionaalisuuden ja asenteiden muokkaamiseen. Sitä voidaan käyttää apuna myös erilaisten liikunnallisten syndroomien hoidossa.
Suomessa hypnoterapeutin ammattinimikettä ei ole suojattu.


title: Turun satama (kaupunginosa)

text: Turun satama on Turun keskustan suuralueeseen kuuluva kaupunginosa, joka kattaa Turun sataman satama-alueen. Vuonna 2007 kaupunginosan väkiluku oli 37. Sataman lisäksi kaupunginosassa sijaitsevat myös Turun sataman rautatieasema sekä Turun linna.


title: Arthur Castrén

text: Johan Arthur Castrén (10. kesäkuuta 1866 Turtola – 29. kesäkuuta 1946 Pietarsaari) oli nuorsuomalainen poliitikko, senaattori ja Oulun pormestari sekä Helsingin kaupunginjohtaja. Castrén oli nuorsuomalaisten kansanedustaja vuosina 1909–1913 ja sisäasiaintoimituskunnan päällikkö 1917–1918.


title: Arthur Castrén

text: Arthur Castrén kuului Castrénin virkamies- ja pappissukuun. Hänen vanhempansa olivat rovasti Johan Robert Castrén ja Ida Taucher, vanhempi veli oli niin ikään nuorsuomalainen poliitikko Kaarlo Castrén.


title: Arthur Castrén

text: Castrén suoritti ylioppilastutkinnon 1884 ja sen jälkeen yleisen oikeustutkinnon 1888 saaden varatuomarin arvon 1891. Hän toimi Oulun pormestarina vuosina 1896–1908 ja edusti myös Oulun kaupunkia porvarissäädyssä säätyvaltiopäivillä 1904–1905 ja 1905–1906. Perustuslaillisena Castrén oli Nikolai Bobrikovin aikaan erotettu virastaan lokakuussa 1903, mutta pääsi takaisin huhtikuussa 1906 ja valittiin Oulun kaupungin oikeuspormestariksi 1908, josta virasta hän sai eron marraskuussa 1918. Oulun aikanaan hän oli myös kaupunginvaltuuston jäsen 1904–1905 ja 1908–1917.


title: Arthur Castrén

text: Nuorsuomalaisen Puolueen listoilta Castrén valittiin kansanedustajaksi ensi kerran vuonna 1909 ja jatkoi kunnes sai eron eduskunnasta terveydellisistä syistä 1913. Hänet nimitettiin sisäasiaintoimituskunnan päälliköksi niin sanottuun itsenäisyyssenaattiin marraskuussa 1917; samassa hallituksessa oli senaattorina myös hänen serkkunsa Jalmar Castrén. Arthur Castrén pyrki alkuun saamaan hallituksen käyttöön tiukkaa järjestysvoimaa sisäisten levottomuuksien tukahduttamiseksi.


title: Arthur Castrén

text: Tammikuussa 1918 suojeluskuntien julistaminen hallituksen joukoiksi oli viimeinen askel tiellä sisällissotaan, jonka ajan Castrén joutui piileskelemään punaisten hallitsemassa Helsingissä. Saksalaisten vallattua pääkaupungin hän johti huhti-toukokuussa lyhyen aikaa neljän piileskelijän muodostamaa puolikasta "Castrénin senaattia", kunnes Vaasaan paenneet muut senaattorit pääsivät palaamaan. Tänä aikana hän antoi määräykset punavankien kohteluun, joka ilmeisesti jäi hänen mielestään sittenkin liian lieväksi. Castrén jatkoi samassa senaattorinvirassa vielä Paasikiven senaatissa.


title: Arthur Castrén

text: Viimeisen uransa Castrén loi Helsingin kaupunginjohtajana vuosina 1922–1930 ja muodollisesti ylempänä kunnallispormestarina 1931–1936. Näissäkin tehtävissä hän asennoitui tiukasti järjestysongelmina pitämiään vasemmiston joukkoesiintymisiä vastaan, lähettäen muun muassa palokunnan hajottamaan ns. punaisen päivän 1. elokuuta 1929 kommunistien mielenosoituksia.


title: Hellig Usvart

text: Hellig Usvart on australialaisen Horde-yhtyeen ainoa albumi, jonka julkaisi Australiassa Rowe Productions 21. maaliskuuta 1994. Saksassa albumin julkaisi Nuclear Blast. Se on varsinaisesti ensimmäinen albumi, joka yhdistää kristillisiä sanoituksia black metal -tyylilajiin. Albumi myös antoi nimen kristilliselle black metalin rinnakkaismuodolle, unblack metalille. Ilmestyessään albumi aiheutti kohua black metal -alakulttuurissa.


title: Hellig Usvart

text: Vuonna 1993 rumpali Jayson Sherlock oli juuri eronnut death metal -yhtye Mortificationista ja liittynyt doom metal -ryhmä Paramaeciumiin. Sherlock oli mieltynyt pohjoismaiseen black metal -musiikkiin, mutta hän suhtautui vakavasti tyylilajin pahantahtoiseen sanoitustyyliin. Sherlock päätti äänittää vastaavanlaista musiikkia kristillisellä sanomalla. Hänen tarkoituksensa oli tuoda toivoa black metal -alakulttuuriin. Sherlock osasi rumpujen lisäksi soittaa kitaraa, bassoa ja koskettimia. Vuonna 1994 hän perusti ensin sooloyhtyeen nimellä Beheadoth ja äänitti kappaleen "Mine Heart Doth Beseech Thee (O Master)" eräälle Rowe Productions -yhtiön kokoelma-albumille. Sherlock vaihtoi Beheadothin "Hordeksi". Hän hyödynsi entisen yhtyeensä Mortificationin suhteita saksalaiseen Nuclear Blast Records -levy-yhtiöön ja ehdotti omistaja Markus Staigerille Horden albumin julkaisua. Staiger kiinnostui hankkeesta ja päätti julkaista albumin.


title: Hellig Usvart

text: Sherlock äänitti "Hellig Usvartin" 11.-15. heinäkuuta 1994. Hän soitti, tuotti ja miksasi kaiken itse. Nimimerkki "Unblack Mark" vastasi studiotekniikasta ja äänityksestä. Sherlock suunnitteli itse albumin ulkoasun ja kansikuvan. Kansilehteen Sherlock merkitsi itsensä "Anonymous"-nimimerkillä, sillä niin hänen kuin levy-yhtiön ei ollut tarkoitus paljastaa Sherlockin henkilöllisyyttä. Albumin nimi Hellig Usvart on norjaa ja tarkoittaa "pyhää epämustaa". Sherlock sanoi eräässä haastattelussa nimestä: "Luin varhaisen Darkthrone-albumin takakannesta, että 'Darkthrone play Unholy Black Metal' (Darkthrone soittaa epäpyhää mustaa metallia). Horde tulisi aina olemaan tämän vastakohta sanoituksellisesti, joten: 'Holy Unblack Metal' (pyhä epämusta metalli). Luullakseni näin nimi 'unblack' syntyi. Musiikki kuulostaa black metalilta mutta sanoitusten ja niiden takana olevan hengen vuoksi se ei ole black metalia."